Google 



This is a digital copy of a book that was prcscrvod for gcncrations on library shclvcs bcforc it was carcfully scanncd by Googlc as part of a projcct 

to make the world's books discoverablc onlinc. 

It has survived long enough for the copyright to cxpirc and thc book to cntcr thc public domain. A public domain book is one that was never subjcct 

to copyright or whose legal copyright term has expircd. Whcthcr a book is in thc public domain may vary country to country. Public domain books 

are our gateways to the past, representing a wealth of history, cultuie and knowledge that's often difficult to discovcr. 

Marks, notations and other maiginalia present in the original volume will appear in this flle - a reminder of this book's long journcy from thc 

publishcr to a library and fmally to you. 

Usage guidelines 

Googlc is proud to partncr with libraries to digitize public domain materials and make them widely accessible. Public domain books belong to thc 
public and wc arc mcrcly thcir custodians. Nevertheless, this work is expensive, so in order to keep providing this resource, we liave taken stcps to 
prcvcnt abusc by commcrcial partics, including placing tcchnical rcstrictions on automatcd qucrying. 
Wc also ask that you: 

+ Make non-commercial use ofthefiles Wc dcsigncd Googlc Book Scarch for usc by individuals, and wc rcqucst that you usc thcsc filcs for 
personal, non-commercial purposes. 

+ Refrainfivm automated querying Do nol send aulomatcd qucrics of any sort to Googlc's systcm: If you arc conducting rcscarch on machinc 
translation, optical character recognition or other areas where access to a laigc amount of tcxt is hclpful, plcasc contact us. Wc cncouragc thc 
use of public domain materials for these purposes and may be able to help. 

+ Maintain attributionTht GoogXt "watermark" you see on each flle is essential for informingpcoplcabout this projcct andhclping thcm lind 
additional materials through Google Book Search. Please do not remove it. 

+ Keep it legal Whatcvcr your usc, rcmember that you are lesponsible for ensuring that what you arc doing is lcgal. Do not assumc that just 
bccausc wc bclicvc a book is in thc public domain for users in the United States, that the work is also in the public domain for users in other 
countrics. Whcthcr a book is still in copyright varies from country to country, and wc can'l offcr guidancc on whclhcr any speciflc usc of 
any speciflc book is allowed. Please do not assume that a book's appearancc in Googlc Book Scarch mcans it can bc uscd in any manncr 
anywhere in the world. Copyright infringement liabili^ can be quite seveie. 

About Google Book Search 

Googlc's mission is to organizc thc world's information and to makc it univcrsally acccssiblc and uscful. Googlc Book Scarch hclps rcadcrs 
discovcr thc world's books whilc hclping authors and publishcrs rcach ncw audicnccs. You can scarch through thc full icxi of ihis book on thc wcb 

at |http : //books . qooqle . com/| 







S^arfaarli Collcge i,tlirarg 

FROM THE 

CONSTANTIUS FUND 

Establiihed by ProfcsKir B. A. Sofhoclbs of Hirvard 

Unl<>«El[y(bi<'th«pDrcIiueof Gmkiuid I^d. 

books, (the uiclcat clautca) or of Anblc 

bookfl, orofbookilUiuEratingorC3& 

plainlng such Greek, Latlii, or 

Anbiebooks." Will. 

dxed iSSo.) 

Yu^tiZ.l,..J{ex..i..L^.O.l,. 







WS. lOEATn SATIMEVl LIBEE 
PEIOE EETEACTATVS SIT 



-4-»- 



DISSERTATIO PHILOLOGICA 

QVAM SCBIPSIT 

AD SVMMOS IN PHILOSOPHIA HONOBES 

AB AMPLIS8IM0 

PHILOSOPHORVM lENENSIVM ORDINE 

BITE IMPETRANDOS 

MAXIMILIANVS M VELLEK 

SEEVESTANVS 



-tassei- 



lENlE 

J YPIS HERMANNI POHLE 
MDOCCXOIX 



-^- //. ^'^// ^ 



NOV 28 1901 



. Genehmigt von der philosophischen FacultSlt der Uni- 
versitM,t Jena auf Antrag des Herrn Geh. Hofrat Professor 
Dr. Goetz. 

Jena, den 3. Dezember 1898. 

Geh. Hofrat Professor Dr. Liebmann, 

d. Z. Decan. 



^i- 



Praefifttlo. 

§ 1. De temporibus, quibus Horatii opera edita esse 
Tideantur, multae a multis viris doctis institutae sunt quae- 
stiones. 8ed ut omnes de definiendo tempore, quo carmina sua 
Horatius evulgaverit, dubitationes sublatae sint, tantum abest, 
ut diversas in partes discedant etiam nunc ea de re viri 
docti. 

Exordium scribendi cepit Horatius a satiris et epodis, 
^tsi neutiquam credibile est eum hoc tempore poesin lyri- 
cam, qua postea excellebat, plane neglexisse et uno eodemque 
tempore eandem incudem semper tutudisse ^). Sed quamquam 
inter omnes fere viros doctos, qui in Horatii operibus inter- 
pretandis versati sunt, prima poemata fuisse satiras convenit, 
tamen quo quaeque satira anno scripta et edita sit mirum est 
quantopere in diversum sententiae tendant. De qua quidem 
re disputationes doctorum virorum toto caelo ut aiunt di- 
stant, ut eorum molestum sit dinumerare commenta. 

Postquam vetustiores Horatii editores, imprimis Tana- 
quil Faber, Eodellius, Dacerius, loh. Massonus^) 



1) Sententiam Bentleii, qui statuit Horatium uno eodemque 
tempore uni tantum poematum generi vacasse et per singula annoriun 
spatia modo satiras, modo epodos, modo epistulas, modo carmina lyrica 
composuisse, refutavit subtili disputatione Car. Kirchnerus in quae- 
fltionibuR Horatianis p. 4—7. 

2) Vita Horatii, ordine chronologica delineata ut sit vice commen- 
tarii historici critici. Lugd. 1708. 

1* 

suis quisque usi rationibus nec de omnibus ac singulis inter 
se consentientes poematum tempora tractaverunt, primus B e n t - 
1 e i u s egregia qua poUuit doctrina et iudicii subtilitate quae- 
stionem de satiris in praefatione editionis Horatianae (Canta- 
brig. a. 1711) ita instituit, ut non singulas satiras, sed singuloa 
libros singillatim in lucem prodiisse diceret et priorem librum 
annis 715—717, posteriorem intervallo trium ferme annorum 
interiecto annis 720 — 722 attribueret. Haec Bentleii sen- 
tentia diu ab omnibus fere interpretibus magna eius nominis 
auctoritate commotis pro vera accepta est, nisi quod non- 
nulli viri, in quorum numero imprimis Sanadonus^), vir 
critica subtilitate parum praeditus, nominandus est, singularum 
satirarum tempora hic illic aliter atque Bentleius consti- 
tuerunt. Hoe demum saeculo Bentleii rationes, cum alii viri 
docti labefactare et abicere coepissent, maxime Kirchnerus 
in quaestionibus Horatianis ') improbavit, qui, cum satiras 
non intra septem, sed intra tredecim annorum (713 — 726) ter- 
minos constituisset, libros non separatim aut variis temporibus, 
sed secundo libro anno 726 ad finem perducto hoc ipso anno 
simul emissos esse censuit. Fost Kirchnerum autem dis- 
quisitionem diligentissimam et subtilissimam Frankius de 
eadem re habuit, qui omnes fere eruditos ad suas partes per- 
traxit. Is enim in libro illo praestantissimo , qui insciibitur 
„fasti Horatiani" ^) , reiecta Kirchneri sententia ostendit 
singillatim et diverso tempore libros emisisse poetam atque 
sermonum librum priorem anno u. 719 (35 a. Chr.) vel sequenti, 
posteriorem anno u. 724 (30 a. Chr.) publici iuris factum esse 
docuit. Post Prankium multi alii viri docti de satira- 
rum temporibus sententias protulerunt. De qua re disputare 
fusius nunc non libet; sufficiet afferre opinionem W. 
Teuffelii*), qui eadem quaestione denuo instituta in Frankii 



1) Ed. Horat Paris. 1728 II vol. et 1756 VIII vol. 

2) Quae&tiones Horatianae, Numburgi 1834. 

3) Fasti Horatiani. scripsit Carolus Franke. Accedit epistola 
Caroli Lachmanni. Berol. 1839. 

4) W. Teuffel, Mus. Rhen. tom. IV a. 1846 p. 93 — 119, 
208-241. 

sententiam abiit et satirarum librum priorem intra annos 
41 — 35, secundum intra annbs 33 — 27 inclusit. 

Equidem accedo eorum virorum sententiae, qui poetam 
censuerunt librum priorem anno 35, secundum anno 30 in 
publicum emisisse. 

Sed aliud est quaerere, quo tempore singulae satirae, 
aliud, quando omnes satirae coniunctae publici iuris factae 
sint. Non enim dubium videtur, quin primum quidem singulae 
satirae non multo post originem seorsum in lucem prodierint 
atque cum amicis communicatae , postea autem in duorum 
librorum corpora collectae atque evulgatae sint. Quas res non 
bene distinxit Bentleius, cum contenderet Horatium non 
singulas eclogas, sed integros libellos simul in lucem edidisse. 
Hanc Bentleii opinionem re ipsa redargui videmus. Sin- 
gulas enim satiras, antequam in duos libros redigerentur, in 
hominum manus pervenisse mea quidem sententia iam ex 
hac re apparet, quod nonnulli versus quarundam satira- 
rum ad alias eiusdem libri satiras spectant et — ut exemplum 
afferam — satira tota decima iudicium confirmat, quod Hora- 
tius satira quarta de Lucilio prompserat. 

Quod deinde ad illam quaestionem attinet, utrum satirarum 
liber prior separatim an cum secundo simul editus sit, senten- 
tiam Kirchneri, qui dixit esse satiras primi libri, quae post 
alias secundi libri essent scriptae, esse deinde libri secundi, 
quae ante nonnullas libri primi satiras essent compositae, 
fundamento carere pro comperto habemus. Nam et e temporibus 
singularum satirarum et e magna utriusque libri difPerentia 
diversaque satirarum indole apparet omnes prioris voluminis 
sermones priori tempori attribuendos esse quam qui in altero 
libro leguntur ^). Etenim omnes certe consentiunt maiorem 
quandam in libro secundo reperiri lenitatem et urbanitatem 
quam in libro primo expressa sit. 

Magni etiam momenti ad tempora satirarum recte definienda 
illa est quaestio, quam nuper Lucianus Muellerus pro- 



1) Ceterum sententiam eorum, qui utrumque librum uno tem- 
pore ab Horatio emissum esse censent, iam hoc uno argumento re- 
futari putem, quod primo libro epilogus, alteri prologus datus est. 

posuit, qui priorem librum, postquam anno 35 a. Chr. n, separa- 
tim in lucem prodierit, deinde nonnullis locis retractatis et ex- 
politis simul cum secundo libro anno 30 iterum editum esse 
statuit. Hanc sententiam, quam certis rationibus L. Muellerus 
sese ad liquidum perduxisse putat, nunc, quoniam uemo 
adhuC| quod sciam, exstitit, qui aut defendere aut refellere 
conatus sit, sub severiorem censuram sum vocaturus, ut ipse 
videam, utrum satis firmis et probe expensis argumentis con- 
firmetur an prorsus reicienda sit. 



I. 

§ 2. Primum argumentum, quo L. Muellerus ad sen- 
tentiam fulciendam innititur, pertinet ad tertiam prioris libri 
satiram. Quam censet non multo post Tigellii mortem esse 
compositam anno 40 vel 39, quo nuUa inter Horatium aa 
Maecenatem consuetudo intercesserit, postea autem, cum poeta 
in eius familiaritatem receptus esset, iterum editam versu 63, 
in quo Maecenatis mentio fiat, adiecto *). In hoc enim versu 
offendit Muellerus , quia poeta versibus 55 — 95 diversa ami- 
corum vitia nusquam certis exemplis comprobat, neque urbani- 
tati Maecenatis putat aptam esse acrem reprehensionem, quae 
insit in verbis: „molestus! communi sensu plane caret" neque 
illam non minus gravem animadversionem : „Eheu, quam temere 
in nosmet legem sancimus iniquam". 

Ut Muelleri sententiam diiudicemus, utrum accipienda 
an reicienda sit, necesse est duas quaestiones instituere, pri- 
mum, quando exempto versu 63 tota satira emissa videatur, 
deinde quo tempore hic versus compositus esse possit. Qua 
in quaestione si invenerimus hunc versum ad posteriora tem- 
pora referendum esse, apparebit Horatium hanc satiram post 
primam editionem iterum lima persecutum esse. 

§ 3. Ac primum quod ad illam quaestionem attinet, 
quando satira tertia composita sit, et secundam satiram et 
tertiam exordium a Tigellii moribus describendis sumere 
statim apparet, ita tamen, ut secundam ante tertiam factam 



1) Hitzigium huius sententiae auctorem esse adnotat L. 
Muellerus : locum invenire non potui. 

* esse apertam sit. Quod ut ita statuamus efficit temporis prae- 
sentis usus in exordio satirae secundae et praeteriti in tertia. 
Secunda enim sic incipit: 

„Ambubaiarum collegia, pharmacopolae, 
Mendici, mimae, balatrones, hoc genus omne 
Maestum ac sollicitum est cantoris morte TigellL^' 
Nimirum istud „est'' certe nullo pacto potuit de homine 
dudum mortuo dici, ut plane necesse sit hos versus tum 
scriptos esse, cum Tigellius modo defanctus esset. Tertiam 
vero satiram poeta sic incohat: 

„Omnibus hoc vitium est cantoribus, inter amicos 
Ut numquam inducant animum cantare rogati, 
Iniussi numquam desistant. Sardus habebat 
lUe TigeUius hoc". 
Hoc vero nisi de Tigellio dudum mortuo non dictum esse 
posse nemo est quin videat. Unde non est dubium, quin 
satira secunda ante satiram tertiam composita sit. 

Quo vero anno secunda satira conscripta sit nunc quaera- 
mus : qua quaestione absoluta ad tertiae aetatem determinandam 
utendum erit. 

Atque hic primum dicendum est inter viros doctos, quo 
tempore satira scripta sit, haudquaquam convenire, cum indi- 
cium, quo alii tamquam firmissimo fandamento totius quae- 
stionis usi sunt, alii plane reiecerint. Agitur enim de satirae 
secundae versu 25 „Malthinus tunicis demissis ambulat". 
Maecenatem hic sub Malthini persona latere scholiastae me* 
moriae prodiderunt. Schol. Cruq.: „Malthini nomine quidam 
Maecenatem significari suspicantur. A re autem ipsa fictum 
est nomen: fAaX^etKog et fiaXaxog idem est, quod moUis et de- 
licatus. Porro autem tunicis demissis ambulare eorum est, 
qui se moUes et delicatos haberi volunt." PorpL: „Sul> 
Malthini nomine quidam Maecenatem suspicantur significari, 
a re tamen finxit : fAaX^&aKog enim quasi fiaXaKog dicitur. Porro 
autem tunicis demissis ambulare eorum est, qui se moUes ac 
deUcatos haberi volunt." Pseudacro: „Tunicis demissis, ut 
sibi honestus videatur. Oomposuit autem nomen quasi a 
fiaXd^aKog Malthinus. Maecenatem tangit: varicosus enim fait, 
delicatior et solutus." 

Has scholiastaruin afinotationes illastravit Bentleitls 
acute observans ficta illa nomina ncn solum numero, sed etiakh 
syllabai^nm quantitate cum veris convenire, ita ut sine versils 
dispendio facile pro ficto nomine verum substitui posset. Atque 
revera plurima exempla docent vera et ficta nomina totidem 
syllabas et eandem mensuram habere. Exempli causa sub 
puellarum ex more poetarum illius aevi fictis nominibus veras 
puellas velut sub Lesbiae apud Catullum Clodiam, sub 
Deliae apud Tibullum Planiam, sub Cynthiae apud Propertium 
Hostiam latere compertissimum est. Ceterum plura personarum 
nomina in veterum poetarum carminibus ficticia fuisse constat. 
cum poetae eos homines quos perstringebant poenae invidiae- 
que metu commoti vel alia quacumque de causa celare 
maluerint. Qui igitur Maecenatem sub hoc ficto nomine carpi 
censenty suspicantur poetam hic Maecenatem proprio nomine 
appellare noluisse, quod potens erat et apud Octavianum 
plurimum valebat. 

Atque horum sententia confirmari videtur coUatis non- 
nullis veterum locis, quibus apparet Maecenatem mollissimum 
et delicatissimum hominem fuisse. Similibus enim coloribus, 
quibus Horatius Malthinum depingit, Maecenatis vitam et 
mores describit Seneca ep. 114, 4. Is enim, postquam 
dixit : „Quomodo Maecenas vixerit, notius est quam ut narrari 
nunc debeat : quomodo ambulaverit, quam delicatus fuerit, quam 
cupierit videri, quam vitia sua latere noluerit. Quid ergo ? non 
oratio eius aeque soluta est quam ipse discinctus?' pergit: 
„Non statim haec cum legeris, hoc tibi occurrit hunc esse, 
qui solutis tunicis in urbe semper incesserit?" 

Sed quomodo potuit Horatius tam imprudenter et ingrate 
agere, ut amicum Maecenatem vellicaret? Nonne incredibile 
videtur Horatium Maecenati meritam debitamque gratiam non 
modo non rettulisse, sed etiam eius beneficiorum tam immemorem 
fuisse, ut Maecenatem, amicum et fautorem, publicae irrisioni 
exponeret ? 

Unde profecti concluserunt multi Horatium, cum Maecena- 
tem vituperaret, nondum eius amicum fuisse et hanc satiram, 
antequam inter Maecenatis familiares receptus esset, anno 714 
vel 715 scripsisse. Horatium enim, qui in pugna Philippensi 

sub finem anni 714 oommissa Bruti partes secutns esset, ex 
pagna modo reducem belli civilis calamitatem pertaesum atque 
iuvenili impetu plenum odium in adversariae partis sectatores 
gessisse ideoque Maecenatem, triumviri potentis amicum, sale 
8UO perfncuisse. Maiorum enim et simplioitatis memorem et 
seyeritatis studiosum Horatium vehementer offendisse in in- 
solito Maecenatis incessu cultuque muliebri. 

Sed quamquam haec sententia multum probabilitatis prae 
se ferre videtur, tamen haud paucis di£Bcultatibus obstructa 
est. Itaque addubitaverunt viri doctissimi, qui scurrile et ab 
Horatii Maecenatisque necessitudine alienissimum putabant 
hunc sub ficto nomine irrideri. Antesignanus horum est M a d - 
vigius, qui mazima cum diligentia de hoc versu disputavit. 
Hic enim sciens Horatium multis scholiastarum commentis 
obrutum esse etiam hoc loco scholiastis fidem abrogandam esse 
censet. Atque revera permulta exempla praesto sunt, quae 
docent a scholiastis personas Horatianas plane ignotas cum 
hominibus aliunde notis confusas esse. Huc accedit, quod 
emnino perpauca nomina ficta in satiris Horatianis sunt atque 
multa, quae olim pro nominibus fictis et a veteribus scholiastis 
et a recentibus interpretibus habebantur, velut Villius (sat. 
L 2, 64) et Longarenus (sat. L 2, 67) pro Annio vel Milone, 
vera hominum obscurorum nomina esse demonstraverunt viri 
docti^). 

Atque ut concedamus hoc versu Maecenatem ab Horatio 
vellicatum et satiram tempore scriptam esse, quo Horatius non- 
dum in Maecenatis amicorum numerum adscriptus erat, tamen 
miramur Horatium, cum totum librum ederet Maecenatique 
dedicaret, hunc versum, quo mentionem Maecenatis non honori- 
ficam iniecisset, non mutasse aut oblitterasse. Nam hoc mihi 
constat, si poeta hoc versu Maecenati iniuriam fecerat, eam 
non minus gravem fuisse, cum satirae in librum coUectae 
et evulgatae sunt, quam cum haec una satira seorsum in lucem 
prodiit. 



1) Cfr. Madvigy Opusc. acad. I: Epimetrum de Horatii secundae 
satirae libri primi versu 25. Szelinski, De nominibus personarum 
apud poetas satiricos Eomanos, diss. Begimont. 1862. Jaffe, De 
personis Horatianis, diss. HaL 1885. 

Quod autem Prankius suspicatur ipsum Maecenatis 
nomen tum, cum componeretur satira, in versu 25 scriptum^ 
postea autem, cum poeta ei iam innotuisset et beneficio obstrictus 
esset, Malthini nomine callide ficto commutatum esse, haeo 
sententia mihi a probabilitate quam maxime abhorrere videtur*. 
Si Maecenatis nomen illo tempore pro mollissimo quoque 
homine ponebatur , haec mutatio nihil valebat , quod , sive 
Maecenas recto sive ficto nomine carpebatur, nemo nesciebat, 
quem poeta spectaret. 

Ex hoc igitur versu de satirae tempore nihil certi colligi 
posse apparet. Omisso vero hoc admodum incerto et dubio 
indicio quamquam secunda satira ipsa certis aetatis notis caret, 
tamen alia adiumenta ad tempora eruenda praesto sunt. Quo 
enim tempore poeta carmen aliquod exarasse videatur, nequa- 
quam ex aetatis indiciis disertis solis colligendum est, sed 
etiam ex natura indoleque totius carminis. 

Atque neminem puto qui in Horatio legendo versatus est 
praeteribit, totam satiram secundam ingenium iuvenile sapere. 
Acerbam mordacitatem, qua in hac satira poeta in unumquem- 
que invehitur, in quavis alia satira frustra quaesiveris, ut 
fortasse ob hanc causam veri non dissimile sit hanc satiram 
primam ex omnibus scriptam esse. Haec enim vehementia 
sententiarum et gravis in accusandis vellicandisque vitiis amari- 
tudo ex pristinorum temporum miseria contracta mox a poeta 
abieota est et lenitati reprehensionis et comi urbanitati cessit. 
Hac vero secunda satira Horatius tam mordaciter et petulanter 
pravissima flagitia, adulteria libidinesque venerias, perstringit, 
ut Lucilium, non elegantem et urbanum poetam Horatium, 
aequalium vitia exagitare putemus. Tantum abest, ut Horatius 
hic more suo lepide cavilletur, ut ne primoribus quidem parcat 
et in ipsius Caesaris Octaviani amicos et asseclas, velut in 
Sallustium, Tigellium, Cupiennium Libonem, acerbe invehatur. 
Itaque non multum a veritate aberrabimus, si Horatium e 
bello Philippensi Romam modo reversum et iuvenili ardore 
impulsum hanc satiram scripsisse statuemus. Quo tempore 
Horatius alienus fuit a Caesarianis neque quidquam curavit, 
ut horum in re publica principum virorum favorem colligeret. 

His si adiunxeris, quod poeta epist. II 2, 49 sese post 

pagnam Philippensem in Italiam reducem paupertate adductum 
versus facere coepisse fatetur his verbis : 

„Unde simul primum me demisere Philippi, 
Decisis humilem pennis inopemque paterni 
Et laris et fundi paupertas impulit audax, 
Ut versus facerem " 

et consideraveris primum Horatium ad satiricos sermones ani- 
mum appulisse, facile concludes hanc satiram non multo post- 
quam poeta ex pugna Philippensi Bomam redierit composi- 
tam esse. 

Atque maiorem quandam probabilitatem haec coniectura 
inde assequitur, quod poeta in hac satira nuUam omnino 
Maecenatis mentionem facit. Quamquam enim haud ignoro^ 
haec 'argumenta ex silentio' quae vocantur, plerumque admodum 
infirma esse , tamen id hoc loco aliquid valere puto , quod 
Horatius temporibus, quibus Maecenatis familiaritate utebatur, 
nusquam hoc modo in eos debacchatur, • qui cum Maecenate 
stabant, sed ubique intra verecundiae fines se continet atque 
faceto sermone utitur. 

Cui suspicioni etiam hoc favet, quod secunda satira non 
solum ante tertiam, sed etiam ante quartam et decimam scripta 
est. Secundam enim prius quam quartam satiram compositam 
esse luculentissime apparet ex eo, quod verba eius, quae in 
versu 27 exstant, „pastillos Rufillus olet, Qorgonius hircum" 
in quarta satira (v. 91 sqq.) consulto repetuntur. Decimam 
antem satiram, quae iudicio in quarta prolato patrocinatur, 
post secundam litteris consignatam esse ex hac ipsa re elucet. 
Omnes vero ceteras satiras ^) post secundam litteris mandatas 
esse inde apertum est, quod artiorem Maecenatis et Horatii 
familiaritatem produnt. 

lam vero etsi ad amussim definiri nequit, quo tempore 
Horatius satiram secundam confecerit, tamen limites quosdam 
angustiores statui posse censeo. Cum enim satira sine dubio 
in numero primorum poetae fetuum ducenda sit in eaque 
Horatius multo vivacius et vehementius quam in ceteris iudi^ 



1) Satiram septimam quoque post secundam exaratam esse magna 
cum probabiiitate docuit Kiesslingius. 

cet, cum deinde Horatiam post pugnam Philippensem Romam 
reversum coepisse satiris scribendis poeticam laudem parare 
constet, non multum a veritate puto nos aberraturos esse, si 
satiram intra annos 714 — 716 ortam esse statuamus. 

Qua secunda satira Horatius cum multorum perversitates 
castigasset, non pauci exstiterunt adversarii, qui probro ei 
dabant, quod ne a mortuorum quidem vitiis castigaudis atque 
amicorum erroribus carpendis abstinuisset. Quare in tertia 
satira, cum ab eodem Tigellio initium capit eiusque miros mores 
perpetuamque vivendi inconstantiam lepide describit, se non im- 
merito nuper eum carpsisse ostendit atque, ut ab adversariorum 
conviciis se defendat, summam lenitatem in iudicandis ami- 
corum vitiis adhibendam esse declarat. Ita apparet artissime 
cohaerere secundam et tertiam satiram. Cum autem eo tem- 
pore, quo tertia satira scripta est, Tigellii memoria nondum 
obsolevisset , verisimile est secundam et tertiam satiram non 
nimis inter se disiunctas esse. Quamvis igitur, quod satira 
certiores notas natales non fert, tempus, quo satira scripta 
est, certe constituere non possimus, eum tamen a scopo non 
aberraturum censeo qui ratus spatium haud ita magnum inter 
satiram secundam et tertiam intercedere anno 716 vel 717 
tertiam compositam statuerit. 

§ 4. Restat, ut in annum inquiramus, quo versus ille 63, 
in quo Maecenatis obiter mentio fit, scriptus esse videatur. 
Dicit enim poeta: 

,,Simplicior quis et est, qualem me saepe libenter 
Obtulerim tibi, Maecenas, ut forte legentem 
Aut tacitum impellat quovis sermone: 'molestus 
Communi sensu plane caret' inquimus. Eheu 
Quam temere in nosmet legem sancimus iniquam!^^ 

Verba vero haec: ,,qualem me saepe libenter obtulerim 
tibi'^ Horatius non potuit scribere, priusquam in Maecenatis 
amicitiam receptus esset. Quamobrem hic inopinato Horatius 
Maecenatis mentionem faciat facile apparet. Voluit significare 
confirmatam iam consuetudinem et familiaritatem, etiamsi verba 
timiditatem quandam et incertam se gerendi proderent rationem. 
Cum enim Horatio magnam molestiam eorum importunitas 

exhiberet, qui aliud Maecenatem et Horatiam coniungere non 
posse vinculum censebant nisi ut hic assentatiuncula patroni 
gratiam anouparetur, poeta hic consulto suam cum amico 
vivendi rationem libere exposuit, ut doceret se neutiquam eius 
favprem humilibus artibus sibi conciliasse neque se ei importune 
obtrusisse. 

Quibus expositis haud ita multo post quam poeta in ami- 
corum numerum a Maecenate adscitus est hunc versum esse 
compositum conicio. 

Hic vero diligentius quaerendum videtur, quando a Vario 
et Vergilio Maecenati commendatus et quo tempore inter in- 
teriores eius familiares receptus sit. Ad quam rem, ne plane 
incerti simus, illa spectant, quae ipse Horatius narrat in satira 
libri secundi sexta v. 40 sqq., ubi sic est: 

„Septimus octavo propior iam fugerit annus 
Ex quo Maecenas me coepit habere suorum 
In numero '* 

IJt vero certo definiri possit, quo tempore haec verba 
scripta sint, necesse est eruamus, quando haec satira composita 
sit. Atque huius satirae annus natalis facile explorari potest, 
quod in ipsa satira aliquot indicia exstant ^). 

In versu huius satirae 53 poeta aliquem inducit rogantem 
^numquid de Dacis audisti?^ Hac ex Dacorum mentione 
efficitur, ut satira scripta esse non possit ante finem anni 723, 
quo Daci primum Romanos armis petierunt. Daci enim, qui 
ab Octaviano spreti ad Antonium inclinaverant, proelio ad 
Actium facto tantos motus ciebant, ut Itali homines non magis 
classem Aegyptiacam quam incursionem Dacorum timerent ^). 
Quacum ratione egregie concordat, quod in versibus 55 et 
56 scriptum legimus: 



Ij In hac temporis ratione constituenda Kirchnerum, Quaest. 
Horat. p. 19 secutus sum, cuius sententiam Franke, Fast. Horat. 
p. 119, Teuffel in Mus. Ehen. a. 1846, p. 215, Brandes, de editione 
utriusque libri satirarum Horatii, Diss. Hal. 1885, ceterique omnes 
recentiores interpretes amplexi sunt. 

2) His de rebus conf. Cass. Dio LI 22, Plut. Ant. p, 495, Hor. 
C. III 6, 13 sq., Verg. Georg. 2, 497. 

„Quid militibus promissa Triquetra 
Praedia Caesar an est Itala tellure daturus?" 

Hic de alia ^) agrorum divisione cogitari non potest nisi d^ 
oa, quae facta est post pugnam Actiacam. Nam cum Caesar 
et sui et Antoniani exercitus veteranos in Italiam dimisisset 
eisque agros praemiaque promissa nondum dedisset, hi tantam 
seditionem moverunt, ut Caesar desideriis legionum obsequi 
cogeretur. Cum vero, quo tempore Horatius hanc satiram 
scripsit, etiamtunc ambigeretur, utrum Caesar praedia Sicula 
an Itala veteranis tumultuantibus daturus esset, sequitur, ut 
haec satira tum scripta sit, cum Caesar militibus nondum 
satisfecisset, i. e. sub finem anni 723. Atque cum hoc tempore 
optime convenit, quod versu 38 scriptum est: „imprimat his, 
cura, Maecenas signa tabellis.'* Etenim Octavianus victoriam 
Actiacam adeptus, dum ipse ab Italia abesset, Maecenati anulum 
suum signatorium una cum praefectura Italiae commiserat ^). 
His, quae attulimus, argumentis satiram post pugnam Actiacam 
et quidem labente anno u. c. 723 esse scriptam apparet» 

Definito vero tempore huius satirae facile cognosci potest, 
quando Horatius in Maecenatis familiaritatem receptus sit. 
Dicit enim poeta, ut supra exposuimus, versu 40 huius satirae, 
septimum octavo propiorem annum iam fugisse, ex quo Maece- 
nas in numero suorum se habere coeperit. Septimus autem 
annus octavo propior cum alius esse non possit quam qui iam 
vergit ad exitum, ut sit proximus ociavi initio, — alii falso 
interpretantur annum octavum prope peractum — incidimus, 
si septem annos prope elapsos ab anno 723 exeunte retro 
numeramus, in finem anni 716 aut 717 initium. Nec tamen 
statim Maecenas, dignos assumere valde cautus, in amicorum 
numerum eum recepit. Quas res poeta ipse summa colorum 



1) fientleii sententiam, qui censuit, hic de agrorum divisione agi, 
quae post Siculam a Pompeio reportatam victoriam et Lepidi deditionem 
in Campania alibique facta est, reiecit Kirchnerus in quaest Horat. 
p. 19. ISi enim Bentleii sententiam sequeremur, Horatium confestim 
post pugnam Philippensem Maecenatis amicitiam adeptum esse necesse 
foret, id quod manifesto falsum est. 

2) Cass. Dio LI 3, PHn. Nat. Hisi. XXXVII 4, Tac. Ann. VI 11. 

venustate depingit in satira I 6, 55, ubi primi ad Maecenatem 
aditus descriptionem legimus: 

„Vergilius, post hunc Varius dixere, quid essem. 
Ut veni coram, singultim pauca locutus, 
Infans namque pudor prohibebat plura profari, 

respondes, ut tuus est mos, 

Pauca: abeo; et revocas nono post mense iubesque 
Esse in amicorum numero/^ 

Horatius igitur, postquam primum cum Maecenate ineunte 
anno 716 congressus est, inde nono demum mense revocatus 
et ad interiorem eius familiaritatem admissus est. 

Hinc versum satirae tertiae illum 63 aut exeunte anno 
716 aut primis anni 717 mensibus ortum esse apparet, cum 
interiorem quandam necessitudinem , sed non longiorem usum 
prodat. 

§ 5. Quo quidem tempore iirmiter constituto etiam de 
huius satirae aetate probabiliora dicere licebit. Fere eisdem 
temporibus conscriptas esse ceteras huius satirae partes pro- 
babile esse supra exposuimus. Oum igitur versus 63 nullum 
posterioris temporis indicium praebeat, nihil impedit, quominus 
statuamus aut exeunte anno 716 aut anni 717 exordio con- 
fectam esse totam satiram. 

Quibus omnibus expositis apparet L. Muelleri opinionem 
infirmioribus niti fundamentis quam quibus fides habenda sit. 
Atque qui verba huius versus ipsa animo sincero necdum 
suspicione quadam praeoccupato inspexerit, negare non poterit 
ea iam in priore editione inesse potuisse. Cum hic versus 
neque imperfectus sit neque aliud additamenti vestigium prae 
se ferat, eum priori recensioni, si modo duae recensiones 
statuendae sunt, tribuere non veremur. Omnia hic ut in optima 
quaque satira inter se congruunt atque tam bene procedunt, 
ut hunc versum satirae iam perfectae editaeque postea ad- 
scriptum esse ab omni probabilitate abhorreat. Mihi quidem 
hic versus non solum ingeniose, sed etiam artificiose compositus 
esse videtur, quo poeta non male arrepta occasione Maecenatis, 
potentis fautoris et amici, mentionem facit atque aequalibus 
et imprimis obtrectatoribus , qui eum turpis adulationis 

reum agebaut , clare demonstrat , qua familiaritaie com illo 
coninnctus sit. 



II. 

§ 6. Progredimur nunc ad cetera argumenta, quae Lu- 
cianus Muellerus afPert, ut Horatium duas libri satirarum 
prioris editiones fecisse probet. Ac contendit satiram decimam, 
qualem nunc quidem legimus, ex duplici recensione a poeta 
ipso instituta esse ortam et praebere duo retractationis indicia. 

Atque primum quidem agitur de octo versibus, a quibus 
satira decima capit initium. In paucis enim codicibus eisque 
recentioribus et deterioribus satirae decimae praemissi sunt 
hi octo versus a scholiastis non explicati: 

„Lucili, quam sis mendosus, teste Oatone 
Defensore tuo pervincam, qui male factos 
Emendare parat versus (hoc lenius ille, 
Quo melior vir et est longe subtilior isto, 
Qui multum puerumst ^) loris et funibus udis 
Exhortatus) •) ®), ut esset opem qui ferre poetis 
Antiquis posset contra fastidia nostra, 
Grammaticorum equitum doctissimus. Ut redeam illuc." 

Quos versus, qui ab antiquissimis temporibus usque ad 
hunc diem gravissimam mdiestiam viris doctis exhibuerunt, 
censet Muellerus in priore ab ipso Horatio curata editione ex- 



1) „Puerum est" pro tradito npuer et" l^ndum esse primus 
coniecit Beisigius. Quam coDiecturam simplicissimam et certissimam 
esse iudico. 

2) In multis codicibus legitur „exoratus". L. Muellerus recte 
adnotat hoc ex scriptura „ortari" ortum esse aut quod „puer" non 
apertiun ad intellegendum erat. Ita enim factum est, ut permulti viri 
in „exhortatus" passive posito offenderent recte rati, hunc usum ab 
Horatiana aetate plane abhorrere, et alii aha difficultatis remedia pro- 
ferrent. 

3) L. Muellerus uncis appositis verba , Jioc lenius ille ex- 

hortatus" a reliquis secludit. Becte enim ratus omnino perspici non 
posse, quomodo quis puerum exhortari possit, ut antiquis poetis contra 
fastidia aequaiium opem ferat, vir ille doctissimus verba „ut esset opem 
. . . doctissimus". ad Catonem refert et hac re bonum sensum exhibet. 

stitisse et postea, cum liber iterum foras daretur, a poeta 
esse resectos. 

Coniiteor mihi primo obtutu hanc sententiam, quoniam 
revera prooemium temere agglutinatum esse videtur, neutiquam 
displicuisse. Sed priusquam Muellero assentiamur, videamus, 
quid alii viri docti de his versibus iudicaverint. 

§ 7. Commentationes autem de satirae decimae exordio 
scriptas perlegenti perquam bene dictum illud Terentii „quot 
homines tot sententiae" mihi visum est, quoniam quot viri 
quaestionem instituerunt, tot fere proposuerunt sententias. Nam 
alii hoc prooemium et Horatii ingenio dignum esse censuerunt 
et suo loco aptum, alii inepte in principio satirae positum, 
sed ab Horatio tamen profectum, alii non tantum loco depel- 
lendum, verum etiam ut adulterinum a poeta Venusino ab- 
iudicandum ideoque e contextu removendum. 

Atque ut primum de iis verba faciamus, qui genuinos 
esse versus et suo loco positos censent, primus Heusingerus^) 
hanc sententiam protulit. Quem praeter alios viros, qui ratio- 
nes suas certius non pronuntiaverunt, secutus est Guilelmus 
Doering^). Qui censuit versus illos vel ab homine, qui 
eorum sensum et nexum non cepisset, eiectos vel casu nescio 
quo omissos vel equitis illius derisi causa deletos Horatio 
esse tribuendos, non solum quod digni essent, qui in limine 
satirae decimae locum obtinerent, sed etiam quod versibus 
his omissis vox „nempe" non haberet quo referretur. Atque 
ad eandem sententiam accessit Apitzius^), qui versus ex 
longissimo temporis spatio multum vexatos non amplius solli- 
citandos, sed octavo exempto Horatio auctori reddendos esse 
censuit, quod nec genus dicendi neque quidquam aliud inter- 



1) Jac. Frid. Heusingerus, De versibus Horatianis, quibus 
eques importuous, Lucilii defensoi) facete reprehenditur, causa parum 
manifesta ab Horatio abiudicatis, Gueiferb. 1759. 

2) Fr. Guil. Doeringius, Quaedam de Horatii octo versuum 
(sat. I 10, 1—8) integritate praeter rem in suspicionem vocata. Progr. 
Goth. 1822. 

3) Apitzius, De aetate poematum Horatianorum a Richardo 
Beotleio inventa. Adiecto specimine coniectaneorum in Horatii satiras, 
BeroL 1833, et Coniectanea in Horatii satiras, Berol. 1856. 

2 

cederet, quominus poetae restituerentur. Post illum similibus 
et aliis in medium allatis argumentis nisi Urlichsius^) et 
Doederlinius^) versus tutati sunt et Horatio reddendos 
esse iudicaverunt. 

Alii sunt, qui quamvis versiculos istos ad argumentum 
satirae decimae pertinere persuasum habeant, tamen eos falso 
loco insertos et alio loco ponendos esse iudicent. Quam sen- 
tentiam secuti sunt Reisigius^) et lo. Val. Franckius*), 
ex quibus ille his versibus locum post verba „age quaeso" 
V. 51 assignavit, hic autem eos post v. 71 inserendos esse 
putavit^). 

Alii deinde sunt, qui illos versus pertinere ad satiram 
decimam negent, sed ab Horatio scriptos et satirae consimilis 
plano argumenti exordium esse putent. Quorum in numero 
primum commemorandus est Heindorfius^), qui versus 
ab Horatio aut ad satiram secundi libri primam vel ad aliam 
satiram exordiendam factos posteaque reiectos aut in schedis 
eius post mortem repertos et ad principium huius satirae, quo 
quadrare visi essent, tralatos esse existimat copulationis causa 
verbis „ut redeam illuc" additis. Atque idem fere sentit 
van Heusdius'), qui versus ab Horatii docima satira plane 
alienos esse existimat atque a poeta antea compositos, deinde 
repudiatos et in commentarios reclusos, inventos autem post 



1) Mus. Khen. XI 1857, p. 602. 

2) Horat. sait. ed. Doederlinius, Lips. 1860, p. 197 sqq. 

3) Horat. satt. ed. Heindorfius, ed. II. lips. 1843, p. 252. 

4) Morgensternius et Franckius, Symbol. crit. in quaedam 
loca Platonis et Horatii. Part. II. Dorpat 1821. 

5) De quibus sententiis infra accuratius agere non necessarium esse 
puto, et quod perspicuum est hos versus Horatio abiudicatos alio loco 
non ponendos esse, et quod versuum transmutationem neutiquam pro- 
bandam esse censemus. Ceterum Eichstadius in supplemento dis- 
sertationis de Horatii .satirae I 10 exordio (lenae 1824) Franckii opi- 
nionem ita refutavit, ut qui hanc quaestionem denuo aggrediatur, dicta 
dicere coactus sit. 

6) Heindorfium, qui hanc sententiam in editione sua protulit, 
secutus est Bothius (Ann. ad Horat. ed. Feae Heidelberg. t. II 
p. 33), qui eodem modo in his versibus exordium alius satirae ab 
Horatio non absolutae agnoscit. 

7) van Heusdius, Studia critica in C. Lucilium poetam, p. 39. 



— 19 — 

poetae mortem esse suspicatur. Nec vero multum ab his dis- 
crepant Morgensternius ^) et Frankius ^) , de quorum 
«ententiis, quae cum Luciani Muelleri rationibus quodammodo 
•cognatae sunt, infra accuratius iudicandum erit. 

Progredimur nunc ad alteros, qui contrariam sententiam 
protulerunt et illud prooemium ab Horatio abiudicaverunt. 
Quam sententiam amplexa est maxima pars interpretum. Primus 
autem hoc loco, ut tempore primus fuit, prodeat Lambinus^), 
qui tam vehementer exordium hoc insectatus est, ut eum, qui 
hos non videret non esse Horatianos, in his litteris parum 
videre censeret. Atque idem sensit L Cruquius^), qui versus 
simio cuidam Horatiano attribui vult, cum et dicendi ratio 
parum conveniat et argumentum satirae non in Lucilium, sed 
in eius fautores dirigatur. In eadem sententia fuit Bent- 
leius, qui versus illos ne dignos quidem putavit, quos in 
editionem reciperet, sed tamquam manifeste absonos et sup- 
positos alto silentio praeteriit. Ac post Bentleium permulti 
fuerunt, qui vel magni reveriti auctoritatem viri vel suomet 
sensu et iudicio ducti prooemium illud ab Horatio abiudicaverunt. 
Subtilissimam autem disquisitionem de his versibus ita instituit 
Henr. Carolus Abr. Eichstadius^), ut versus istos non 
tantum cohaerentiae sententiarum , sed ipsi etiam menti et 
consilio poetae adversari doceret. Atque cum eo consenserunt 
omnes fere, qui post eum de hoc exordio quaestionem insti- 
tuerunt , Fridericus lacobs^), Henr. Duentzerus ^), C. 



i) CaroliMorgensternii symbolarum criticarum in quaedam 
loca Plaionis et Horatii part. 11. Dorpat 1821. 

2) Fasti Horatiani, scripsit Carolus Frankeii Berol. 1839. 

3) Horat. ed. Lambinus , Francof. 1577, in comment. ad sat. X 
lib. I. 

4) Horat. ed. Cruquius, Antverp. 1611. 

5) Henr. Car. Abr. Eichstadius, De Horat. sat. I 10 exordio, 
lenae 1822, et Supplimentum dissertationis, lenae 1824. 

6) Fridericus Jacobs, Vermischte Schriften , vol. V Leben 
u. Kunst der Alten, vol. IV 1834, p. 224—263. 

7)Henr. Diintzerus, Kritik und Erklarung der Satiren des 
Horaz, Brunsvigae 1841, p. 249. 

2* 

Kirchnerus ^), lo. Caspar Orellius^), Franciscus Rit- 
terus^), Godofredus Stall baumius*), Nipperdeius ^). 
Et horum omnium virorum doctorum iudicia eo maiorem auctori- 
tatem habent, quod fere omnes in Horatii libris examinandis 
omnia nobis retinenda esse sibi persuasum habent et, ut e 
politico hodie hominum sermone verba sumam, „dextram 
partem" philologorum Horatianorum obtinent. 

§ 8. Quod vero ad sententiam a Luciano Muellero pro- 
latam attinet, alii ante eum viri docti, qui in illo prooemio 
offenderunt, de duplici recensione huius satirae a poeta facta 
cogitaverunt ^), ut Carolus Frankius et paulo ante eum 
Morgensternius. Quos viros secutus putavit Lucianus 
Muellerus hos versus ab Horatio primo quidem initio huius 
satirae positos , deinde autem a poeta ipso curis secundis 
oppressos esse. Quibus rationibus Horatius permotus sii, ut 
mutato consilio hoc exordium recideret, alia ab aliis viris sunt 
prolata. Morgensternius Horatium petulantiae suae pertaesum^ 
Muellerus fiducia ingenii sui auctum, alii in longitudine atque 
ubertate prooemii offendentem aliud exordium scripsisse autu- 
mant. Quas rationes esse meras coniecturas nemo non videt. 
An putas probabilem sententiam eorum esse, qui hanc satiram 
esse retractatam ita probare conantur, ut hoc longius exordium, 
quod iuvenum maxime poetarum vitium sit luxuriare in exordiis, 

1) Horat. satt. ed Kirchnerus, Lipsiae 1854, vol. I p. 141, vol. H 
p. 324 sqq. 

2) Horat. ed. Oreilius, ed. VI cur. Hirschfelder, Berol. 1882. 

3) Horat. ed. Ritterus, Lipsiae 1856. 

4) G. Stallbaumius , Brevis recognitio iudiciorum de Horat. 
sat. I 10 exordio, Lipsiae 1857. 

5) N i p p e r de i u 8 , De locis quibusdam Horatii ex primo satirarum 
hbro commentatio altera, lenae 1858, p. 2—7. 

6) Simili in sententia fuit I. H. Yossius, qui de his versibus 
in hbro: Anmerkungen und Bandglossen zu Griechen und Eomem, 
p. 252 (Lipsiae 1838) ita disseruit : „Wahrscheinlich hat der bitter getadelte 
grammaticorum equitum doctissimus, der gewifi mit seiner Junker- 
gelehrsamkeit, dieser miihsam ihm eingeblSuten, in Eom viel zu lachen 
gab, fiir Geld und gute Worte von den Buchhandlem erhalten, dafi in 
so vielen Abschriften als mdglich der Anfang dieser Satire wegbiieb. 
Yielleicht auch liefi Horaz selbst sich erflehen, den Eingang zu tilgen, 
als schon mehrere Abschriften bekannt waren." 



— 21 — 

ab Horatio adulescentulo factum, sed a poeta aetate provecto 
et exculto, quippe qui sibi temperare didicisset, resectum esse 
opinantur ? Quid ? quod alii tam audaces in coniecturis faciendis 
sunt, ut equitem Maecenatem censeant indigne tulisse, quod 
Horatius alium equitem satis acerbe ,,grammaticorum equitum 
doctissimum" appellavisset, poetamque impulisse, ut versus illos 
deleret ? 

§ 9. Age iam aggrediamur ad hos octo versus exami- 
nandps. Atque eo accuratius nobis hoc gravissimum retracta^ 
tionis vestigium perlustrandum est, quod, nisi hoc exstitisset, 
nescio an numquam retractationis suspicio orta esset. 

Ac primum quidem de vetustate illorum versuum quid 
dicendum sit exponere opus est. Quam rationem maximi 
momenti esse ad nostram quaestionem diiudicandam nemo 
non videt. Atque in singulis verbis et in scribendi genere 
nihil inest, quod ab Augusti temporum consuetudine abhorrere 
videatur. In quo iudicio fere omnes emunctae naris critici 
consentiunt, qui de his versibus disputaverunt. Quin ei, qui 
hoc prooemium spurium esse existimant, miro quodam consensu 
arbitrati sunt hos versus habere colorem antiquitatis neque 
quicquam ab aureae aetatis latinitate et ingenio discrepans 
videri. Praeter Lambinum ne unus quidem exstitit, qui 
versus recentioris esse originis contendere auderet. Huic 
autem viro docto, qui censet versus habere nihil Horatiani et 
ante quadringentos fere annos esse compositos, vereor ne nemo 
astipuletur, quippe cuius sententia vel eo reprobetur, quod 
versus in codicibus continentur, qui terminos a viro docto con- 
stitutos magnopere excedunt. 

§ 10. Sed quamqam concedo versus per se spectatos 
nihil vitiosi habere, tamen eis assentiri non possum, qui cen- 
sent et sententiam in versibus expressam toti carmini egregie 
respondere et scribendi genus Horatianum spirare. Ratio qua 
sententiae inter se excipiunt mihi videtur esse haec : Lucilium 
poetam mendosum esse teste Catone ipso eius defensore evin- 
cam, qui male ab eo factos versus emendare parat, ut prodeat 
aliquando, qui antiquos poetas a recentiornm reprehensionibus 
vindicet. Qui quidem eo lenius de malis Lucilii carminibus iudi- 

cat, quo vir est melior et subtilior quam ille, qui discipulo» 
loris et funibus exhortatur. Sed ut redeam illuc: 

„Nempe incomposito dixi pede currere versus 
Lucili. Quis tam Lucili fautor inepte est, 
Ut non hoc fateatur?" 

Hoc igitur prooemium et sequentia verba ad Luciliunt 
spectare ideoque in consimili argumento versari apparet. Atque 
Horatium de Lucilio et aliis superioris aetatis poetis acerbe 
iudicasse et hoc iudicium ab eius aequalibus utpote veterum 
amore captis non satis probatum et male acceptum esse notum 
est. Sed quamquam permultis locis Horatius de Lucilio iudi- 
cia tulit, tamen inter viros doctos non convenit, quid ipse de 
illo senserit. Tantum contra inter se pugnaverunt viri docti, 
ut alii Horatium iuste et sine odio iudicasse, alii eum Lucilii 
vitia infenso animo persecutum esse censerent. 

Ac quibus causis et rationibus Horatii, severi antiquorum 
poetarum existimatoris , iudicium nitatur, facile intellegitur. 
Metitur enim Horatius veterum poetarum carmina ea arte,. 
quae tunc temporis vigebat. Nam studiis Graecarum litte- 
rarum ingenium suum excoluerat et artificiosa carminum com- 
positione numerisque elaboratis Graecorum poetarum perspecti» 
ea tantum laudabat, quae cum his congruerent. Ita factum 
est, ut rudem et parum politam formam veterum poetarum 
improbaret. Itaque apud Lucilium quoque multa desideravit^ 
quae ad perfectae artis laudem necessario requirerentur. Num 
autem Horatius in iudicio suo eo progressus sit, ut Lucilii 
virtutes detrectaret eique nocendi causa iniuriam inferret 
patebit, si quod Horatius cum in omnibus satiris tum in hac 
satira iudicium de Lucilio tuiit, accurate examinaverimus. 

Atque ut primum ad illam quaestionem, quid Horatius de 
Lucilio in universum senserit, accedamus, tria potissimum sunt 
vitia, quae Horatius in eo notanda ducit, primum quod versus 
illius duri sint et incomposito pede currant (sat. I 4, 8, 
I 10, 1), deinde quod lutulentus fluat et plura ferat tollenda 
relinquendis (sat. I 4, 11, I 10, 50), tum quod Latinis verbis 
Graeca miscuerit (sat. I 10, 20). Et haec quidem quin suo 
iure Lucilio Horatius exprobraverit, non est dubium. Sed tan- 
tum abest, ut Horatius Lucilio obtrectet, ut ipse ei laudem 

debitam tribuat eiusque virtutes sine uUa invidia agnoscat. 
Sic manifestis verbis signiiicat (sat. I 10, 48), se non audere 
illi detrahere haerentem capiti cum multa laude coronam, 
ibidem se minorem inventore esse dicit et se (sat. II 1, 75) 
infra Lucilii censum ingeninmque esse aperte profitetur. 
Eademque modestia usus Horatius non uno loco ingenue laudat 
non minus iustum et liberum eius animum, quo (sat. II 
1, 69) 

„Primores populi arripuit populumque tributim 
Scilicet uni aequus virtuti atque eius amicis", 
quam sagacitatem, qua hominum mores et perversitates obser- 
vaverit et castigaverit (sat. I 4, 8), et tribuit ei laudem faceti, 
comis, urbani poetae (sat. I 4, 7, I 10, 3, I 10, 65). Quid? 
quod Horatius illa, quae in Lucilio reprehendit . vitia, non in- 
genio poetae ascribit, sed quodammodo temporum diversitate 
et iniquitate excusare studet , cum de illo haec dicit (sat. I 
10, 67): 

„ille 
Si foret hoc nostrum fato dilatus in aevum, 
Detereret sibi multa, recideret omne, quod ultra 
Perfectum traheretur, et in versu faciendo 
Saepe caput scaberet, viros et roderet unguis." 
Quid ? quod Horatius Lucilii imprimis exemplum sibi imitandum 
proposuit eumque sibi maxime ducem in scribendis satiris ex- 
stitisse (sat. It 1, 28 sqq.) libere profitetur? 

Atque eundem Lucilium plane mendosum esse, eundem 
Horatium, qui multum illius salem et ingenium agnosceret, 
pervincere voluisse haud facile crediderim. Hanc virulentam 
calumniam, qua auctor huius exordii in Lucilium invehitur, 
frustra quaesiveris in satiris Horatii. 

Atque etiam , si quis Horatii sententiam , quam decima 
libri primi satira exponit, accuratius consideraverit, ei minime 
illud „quam sis mendosus, pervincam" apte dictum esse vide- 
bitur. Cum Horatius satira quarta in Lucilii vitia severe 
invectus esset, factum est, ut in eorum odium veniret, qui 
Lucilio favebant. Itaque satira decima, ut ab invidia ad- 
versariorum se vindicet, non modo ea, quae de Lucilio pro- 
tulerat, defendit atque comprobat, verum etiam diligentius 

quam antea explicare conatur) quidnam sit, quod ad carminum 
venustatem et elegantiam valeat. Hac de re agens cum non 
tam ipsum Lucilium quam potius eos, qui nimiis laudibus eum 
efferebant, reprehendit, urbane et prope modeste quod satira 
quarta de poeta illo eiusque carminibus ediderat iudicium ita 
confirmat, ut non modo opinionem suam magna cum lenitate 
exponat , sed etiam illius virtutibus laudem summam tribuat 
atqae ea, quae ipse ei vitio vertit, Lucilium, si vivat, ipsum 
emendaturum et temporis rationibus aptaturum esse dicat. 

A qua ratione amaritudo ista, qua auctor prooemii Luci- 
lium insectatur, adeo discrepat, ut neque cum Horatiana 
venustate neque cum totius satirae argumento conveniat. 
Magnopere vero illud miror, tam multos viros, qui hanc 
discrepantiam coloris agnoscunt, tamen hos versus Horatio 
tribuere. Mea quidem opinione hoc exordium non potest scri- 
ptum esse ab Horatio, quod si scripsisset, sibimet ipse in sen- 
tentia persequenda aperte adversari videretur. 

§ 11. Ac ne cetera quidem quae sequuntur locum habere 
intellegemus , si cognoverimus poetam tam obnoxium aJiorum 
iudicio non fuisse, ut ad comprobandam suam ipsius de Lucilio 
sententiam ad litteratorum auctoritatem confugeret. An 
Horatio , ceteroquin suae sibi artis et facultatis conscio , ut 
sese ab inimicorum vituperationibus defenderet, mentio Catonis 
illius opus fuit, qui Lucilii versibus emendandis operam im- 
pendit ? Quid ? quod Horatius eosdem grammaticos, qui veteri- 
bus poetis favebant, illudit et odium in eos effundens dicit 
ad horum iudicia respicere esse infra poetae dignitatem posi- 
tum, ut ep. I 19, 40: 

„Non ego nobilium scriptorum auditor et ultor 
Grammaticas ambire tribus et pulpita dignor." 
Quid? quod Horatius ipse in ipsa satira decima v. 74 
dicit : 

„An tua demens 
Vilibus in ludis dictari carmina malis?" 
Quomodo cum his eiusdem satirae verbis laus illa in prooemio 
Catoni grammatico tributa consociari possit, equidem non 
perspicio. 

Quod vero Lucianus Muellerus contra hoc argumentum 

adnotat Catonem magnopere idoneum fuisse qui in hac re 
iudicaret, postea autem Horatium maiore sui confidentia elatum 
hanc mentionem Catonis supervacuam putasse, fateor mihi hanc 
explicationem improbabilem esse videri. Equidem non capio, 
quomodo idem Horatius, qui in hac satira tam severus Lucilii 
iudex est obtrectatoresque suos acuto ungue secat quique in 
aliis ante hanc satiram scriptis pravos hominum mores tam 
libere notat, in iudicando sui iuris arbitriique adeo non fuerit, 
ut Catonem suae sententiae confirmandae adhiberet. 

§ 12. Accedit alia quaestio, quae ad propositum nostrum 
aliquanti momenti est. Agitur enim, quisnam ille Cato intelle- 
gendus sit, de quo exordii auctor loquitur. Non Catonem 
Uticensem, ad quem nos recurrere iussit P. Duviquetius^), 
sed P. Valerium Catonem, cuius vitam enarrat Suetonius, 
intellegendum esse, poetam simul et grammaticum, nunc inter 
omnes constat. Sed permulti fuere, qui se intellegere negarent, 
quomodo Horatius Catonem paratum ad Lucilii male factos 
versus emendandos indicare posset, cum Cato illo tempore, 
quo Horatius hanc satiram scripsisset, vix in vivis fuisset. 
Ex his viris doctis princeps est nominandus Kirchnerus. 
Qui in adnotationibus ad satiram decimam p. 326 contendit 
versus illos antiquiores non modo hac satira, sed etiam Horatii 
aetate esse eo apparere, quod ille Valerius Cato, qui parabat 
Lucilii versus male factos emeudare, eo tempore, quo Horatius 
hanc satiram pepigerit, aut non iam in vivis fuerit aut septua- 
genarius non potuerit Lucilii opera retractare. Ut probet 
Catonem illo tempore annis iam gravem vel adeo vita defunc- 
tum fuisse , affert locum Catonis ipsius , qui apud Suetoninm 
capite 11 exstat, ubi „ingenuum se natum ait et pupillum 
relictum eoque facilius licentia Sullani temporis exutum 
patrimonio". 

Equidem Kirchnero non modo non astipulor, sed contra 
contendo Catonem ea aetate vixisse , ut tum, cum Horatius 
hanc satiram componeret, novam carminum Lucilianorum recen- 
sionem posset parare. Idque ex eodem illo loco colligo, ubi 
Cato dicit se pupillum relictum ac licentia Sullani temporis 

exutum esse patrimonio. Cum enim a temporibus Sullanis ad 
hanc aetatem, qua priorem satirarum librum edidit Horatius, 
haud multo plures quam quadraginta anni elapsi sint, non 
multum a vero aberrabimus, si illum, qui Sullanis temporibus 
pupillus fuit, natum inter annos 90 et 85 illo tempore, quo 
Horatius hanc satiram scripsit, quinquagesimum annum egisse 
aut non multo maiorem fuisse statuamus. His si adiunxeris, 
quod Suetonius tradit vixisse Catonem ad extremam senectutem, 
sine negotio efficies, hunc grammaticum Horatii temporibus 
et in vivis fuisse et aetate non admodum provectum Lucilii 
opera defendere atque emendare potuisse. 

§ 13. lam in eo est, ut -ad singula, quae de Catonis 
studiis tradita sunt, oxponenda accingamur. Antiquissimum 
de Lucilii satiris testimonium exstat apud Suetonium de 
gramm. 2: „primus igitur, quantum opinamur, studium gram- 
maticae in urbem intulit Crates Mallotes, Aristarchi aequalis, 
qui missus ad senatum ab Attalo rege inter secundum ao 

tertium Punicum bellum sub ipsam Ennii mortem 

assidue disseruit ac nostris exemplo fuit ad imitandum ; hactenus 
tamen imitati, ut carmina parum adhuc divulgata vel defunc- 
torum amicorum vel si quorum aliorum probassent, diligentius 
retractarent ac legendo commentandoque etiam ceteris nota 
facerent; ut C. Octavius Lampadio Naevii Punicum bellum, 
quod uno volumine et continenti scriptura expositum divisit 
in septem libros; ut postea Vargunteius annales Ennii, quos 
certis diebus in magna frequentia pronuntiabat ; ut Laelius 
Archelaus Vettiusque Philocomus Lucilii saturas familiaris sui, 
quas legisse se apud Archelaum Pompeius Lenaeus, apud 
Philocomum Valerius Cato praedicant." 

Ex hoc testimonio certe conicere licet Catonem non modo 
Lucilio legendo, sed etiam postero tempore huic poetae dili- 
gentius retractando operam dedisse, ut fortasse non multum 
a vero aberremus, si eum quando Lucilii poemata sordibus 
abstersis emendatiora et elegantiora aequalibus suis exhibuisse 
statuamus. Quod quomodo fecerit, nescimus, quandoquidem 
de hac re neque apud Suetonium neque usquam alibi quid- 
quam memoriae proditum invenimus. Quin autem re vera 
Lucilii opera correxerit, nihil est cur dubitemus. Quendam 

enim interpolatorem Horatio tales versus subdere voluisse^ 
quorum ipsum argumentum fraudis esse indicium posset, neuti- 
quam est credibile. 

Catonem vero dignum fuisse, quem auctor horum versuum 
neglegentiae Lucilii testem excitaret luculentissime apparet ex 
Suetonii ^) loco, ubi Bibaculus eum „8ummum grammaticum^ 
optimum poetam" et „cor Zenodoti, iecur Cratetis'* vocat. 
Quanta auctoritate in docenda poetica apud aequales fuerity 
ostendunt haec verba Suetonii^): „docuit multos et nobiles^ 
visusque est peridoneus praeceptor, maxime ad poeticam ten- 
dentibus, ut quidem apparere vel his versiculis potest; 

Cato grammaticus, Latina Siren, 
Qui solus legit ac facit poetas." 

Valde mihi probabile esse videtur hunc Catonem, qui 
praelegens poetas ei rei operam dabat, ut, qui lectionibus 
ipsius fruerentur, simul poesi instituerentur, non modo adule- 
scentes ad imitandos eos, qui legebantur, poetas excitavisse^ 
sed etiam ipsum discipulis , ut Lucilii recte imitandi modum 
ostenderet, exemplo praeivisse ideoque eius opera emendavisse» 

§ 14. Sed quamquam versus isti Horatii aetati non ad- 
versantur, ut eos, etsi non ab ipso Horatio, certe eo saeculo, 
quo Horatius vixit, scriptos esse credibile nobis videatur, quid 
est, quod poeta alios oblique tangat, ubi causam ipse suam 
agere vult ? Nam non modo cum Catone, erudito grammatico, 
qui novam Lucilii recensionem parat, poeta in hoc prooemio 
disputat, sed etiam alterum hebetioris ingenii hominem, qui disci- 
pulos suos verberibus ad litterarum studium compellit, vellicat 
eumque harum rerum iudicandarum parum idoneum esse dicit. 

Haec quomodo ab indole huius satirae non aliena putari 
possint, fateor me non intellegere, An Horatio hac circuitione 
opus fuit, ut Lucilii laudatores et suos obtrectatores redarguerety 
non ut alios veluti in transitu carperet? Tota enim satira 
resecto hoc capite in se tam plane absoluta est, ut non modo 
nihil desideretur, sed etiam omnia praeclare inter se cohaereant. 
Tali vero modo Horatium nullo habito rerum et sententiarum 
delectu, quidquid ipsi in mentem venisset, continuo etiam in 

chartas coniecisse et ea, quae in hac satira scribenda ipsi pro- 
posita essent, quodammodo neglexisse non probabile est. Sedulo 
contra Horatius semper illud curavit, ut unicuique sermoni 
principalis sententia subiecta esset, ad quam omnia atque singula 
tamquam solis radii ad centrum suum referrentur. 

§ 15. Sed non modo exordium per se spectatum tale est, 
ut cum Horatii consilio nuUo vinculo cohaereat, verum etiam 
in singulis sententiis tanta obscuritas reperitur, ut hac una de 
causa certum sit non coniungendos esse hos versus cum decima 
satira. Horatium quidem, optimum Romanorum poetam, hoc 
vitio laborasse et tam obscure scripsisse, ut multi homines 
eruditi sententiam huius exordii et singulorum versuum explicare 
non potuerint, non est probabile. 

Ac primum, quomodo quis Catonis auxilio usus, qui, 
quamvis vitia Lucilii agnoscat vitiosorumque versuum emen- 
dationem paret, tamen Lucilium defendit et indulgentius de eo 
iudicat, pervincere possit, quam mendosus ille sit, non satis 
intellego. Si enim auctor huius exordii id agit, ut Lucilium 
mendosum esse doceat, ex communi quadam opinione hominum 
exspectandum est, ut poeta non tam Catone, qui lenius Lucilii 
versus emendabat , quam eo , qui acriter in Lucilium invehe- 
batur, vitiosae Lucilii consuetudinis teste uteretur. Eo magis 
miramur, quod et Cato magnam laudem consequitur et ille in 
vititperationem incidit. 

§ 16. Accedimus ad aliam quaestionem. Agitur, quisnam 
verbis „qui multum puerum est loris et funibus udis exhortatus" 
intellegendus sit. Equidem non haesito eis assentiri, qui haec 
de Orbilio, praeceptore Horatii, dicta esse censent. Quem 
vehementis ingenii fuisse haec Suetonii^) verba ostendunt: 
„fuit autem naturae acerbae non modo in antisophistas, quos 
omni in occasione laceravit, sed etiam in discipulos, ut et 
Horatius significat plagosum eum appellans et Domitius Marsus 
scribens : 

Si quos Orbilius ferula scuticaque cecidit.'* 
Orbilium vero Livii Andronici carmina discipulis dictasse 
Horatius ipse testis est in epist. II 1 69: 

„Non equidem insector delendave carmina Livi 
Esse reor, memini quae plagosum mihi parvo 
Orbilium dictare." 

Unde colligi potest Orbilium antiquorum poetarum lec- 
tionem praetulisse studio poetarum aequalium eumque anti- 
quitatis amantissimum grammaticum fuisse. Quae cum ita 
sint, nihil opiuor est, quod impediat, quominus eum Lucilii 
quoque studiosum et in eius carminibus tractandis operam 
posuisse statuamus. Qua in re vero Orbilium, acerbum et 
morosunf magistrum , inteinperantius versatum esse a veri- 
similitudine non alienum esse apparet. 

§ 17. Quid vero est, quod Orbilius loris et funibus udis 
utitur, ut discipulos ad studia litterarum capessenda cogat? 
Optimo iure multi interpretes negaverunt ludorum magistros 
segnitiam Romanorum puerorum, qui eorum disciplinae traditi 
sunt, talibus admonitionibus discussisse. Sortem contra disci- 
pulorum aliquanto meliorem fuisse docet ille Domitii Marsi 
versus, quem Suetonius servavit de illustr. gramm. 9 : 

„Si quos Orbilius ferula scuticaque cecidit." 
Atque Orbilium, quamquam acerbae naturae erat, illa instru- 
menta, quibus servi castigari solebant, adhibuisse, ut studia ex- 
citaret, hoc mihi non constat. Mihi quidem videtur auctor huius 
exordii his verbis usus esse, ut leporem quendam affectaret. 
Eum consulto hanc rem verbis exasperasse, ut disciplinam 
saevi magistri detraheret, nemo est quin intellegat. 

Quod vero nonnulli, qui haec verba Horatio tribuunt, 
dicunt poetam hoc loco iocose dixisse et per oxymoron lepi- 
dissimum magistri acerbitatem describere voluisse, probare non 
possum, et quod hoc loco iocus non exspectatur, et quod 
Horatium, qui ipse Orbilii discipulus fuit, fateri se loris et 
funibus udis exagitatum ideoque servorum modo castigatum 
esse non probabile est. 

§ 18. Accedit alia difficultas eaque nescio an maior. 
Quaeritur enim, quisnam ille puer intellegendus sit, quem 
Orbilius hac severa disciplina educaverit. De hac re inter 
viros doctos nondum convenit. 

Quod nonnullis in mentem venit ipsum Horatium intellegi 

poetamque hic similiter de se ipso praedicare voluisse atque 
epist. n, 1, 70 illis verbis: 

„memini quae plagosum mihi parvo 
Orbilium dictare", 
eorum sententiam plane a veritate abhorrere non multis opus 
est demonstrare. 

Eodem modo Doederlinii sententiam reiciendam esse 
censemus, qui verbis quae sunt „illo, qui multum puer est 
loris et funibus udis exoratus" Horatium ipsum significari et 
sequentes versus „ut esset opem qui ferre poetis antiquis posset 
contra fastidia nostra" ad ipsum Horatium referri vult. An 
Horatius iam puer a magistro verberibus quasi ad doctrinae 
studium compulsus est, ut antiquis poetis contra carmina ab 
ipso futuro tempore componenda suppetias ferret, praesertim 
cum illa aetate Lucilii carmina ab omnibus vehementer 
laudarentur? Hoc vero, si quid video, ab omni probabilitate 
abhorret. 

Alii deinde adhibito Suetonii ^) loco: „Scribonius, Aphro- 
disius, Orbilii servus atque discipulus, mox a Scribonia Libonia 
filia, quae prior Augusti uxor fuerat, redemptus et manumissus, 
docuit quo Verrius tempore, cuius etiam libris de orthographia 
rescripsit, non sine insectatione studiorum morumque eius" 
concludunt hic Scribonium Aphrodisium esse intellegendum. 
Hanc coniecturam nullo alio alius scriptoris loco stabilitam 
nimis audacem esse et ego puto neminem non concedere et 
Teuffelius ipse, qui hanc sententiam prae aliis defendit, 
intellexit, cum postea ab errore recederet ^). 

Novo, sed infelici acumine Nipperdeius loci difficultatem 
superare studuit. Is enim ratus horum versuum auctorem, si 
ille esset, quem Orbilius antiquis poetis opem ferre voluisset, 
verba „contra fastidia nostra**, ut se ipsum includeret, non 
scripturum fuisse censuit singularem numerum, qui certam 
quandam personam exprimit, ferri nequire et pro „puerum'*- 
6sse scribendum „pueros", ita vero, ut proximum verbum „qui" 
non nominativum, sed adverbium esse diceret. Contra hanc 
sententiam ingenue me fateor nihil proferre posse nisi ab omni 

probabilitate eam longissime abesse mihi quidein videri. Neque 
enim capio, qua de causa „puerum" mutandum sit idque in 
re prorsus incerta. 

§ 19. Maximas autem difficultates praebent verba 
„grammaticorum equitum doctissimus", quippe quorura inter- 
pretatio tantis implicata sit difficultatibus, quantis vix alius 
ullus Horatii satirarum locus. Quinam dicti sint equites gram- 
matici et quis ille „grammaticorum equitum doctissimus" 
putandus sit, dici non potest quam magna sit inter viros 
doctos dubitatio. 

Ac quod ad priorem illam qnaestionem attinet, haec mihi 
simplioissima esse videtur, quamquam viri docti valde discrepant. 
Equidem censeo verbis „grammaticorum equitum" intellegendos 
esse grammaticos equestris ordinis. Atque inter equites Ro- 
manos non pauci tum in bonarum litterarum studiis operam 
posuisse videntur, ut L. Aelius Stilo et Servius Clodius. 
Neutiquam vero probanda est sententia eorum, qui grammaticos 
ut nimium amatores ingenii sui et recondita doctrina confisos 
nomine equitum se dignos putavisse ideoque poetam lepida 
irrisione usum esse existimant. Van Heusdius grammaticos 
equites eos esse interpretatus est, qui causam antiquorum 
vatum pugnaciter tutati et in secus sentientes invecti sunt. 
Quam sententiam a verisimilitudine maxime abhorrere nemo 
non videt. 

Beckerus vero censuit intellegendos esse doctos Tiberii 
Neronis «imicos, qui eum in expeditione a. u. c. 734 in orientem 
suscepta comitati sunt, et illum „grammaticorum equitum doc- 
tissimum" esse lulium Florum, qui summa inter illos comites 
auctoritate erat. Equidem vereor, ne is, qui hanc rationem 
sequitur, nusquam habeat, ubi pedem certo figat. Quo enim 
iure Tiberii Neronis comites prae aliis „equites grammatici" 
appellari potuerint, equidem non intellego et vix quisquam 
sano iudicio praeditus intelleget, ut de hac re nihil amplius 
dicendum esse putem. Quod deinde Beckerus conicit lulium 
Elorum hic ab Horatio „grammaticorum equitum doctissimus" 
esse appellatum et vellicatum, quod antiquitatis tenacissimus 
poeta fuisset et ab Horatii amicitia disiunctus, ne hanc quidem 
sententiam quemquam secuturum esse puto. Nihil enim de 

lulio Floro einsque doctrlDa scimus, quo haec sententia 

fnlciator. Scholiasta ad Horat. epist. I 8, 20 sqq. ait: ^hic 

Florus fuit satirarum scriptor, cuius sunt electae ex £nnio, 

Lucilio, Varrone saturae.^^ Quomodo vero quisquam ex hoc 

loco coDcludere possit lulium Florum veteribus poetis contra 

recentiores opem tulisse et Lucilii satiras sermoni captoique 

aequalium suorum magis adaptasse equidem non video. Quod 

vero Beckerus fidem huius opioionis, quae per se nullam ven- 

tatis speoiem habet, ea ratione augeri putat, quod amicitiam, 

qua Horatius cum Floro coniuDCtus erat, seDsim dilutam esse 

ex epistula secundi libri secunda coUigCDdum esse arbitratnr 

et Florum pariter atque Horatium in severi alicuius magiatri 

disciplinam se tradidisse suspicatar, leviora argumenta qaibus 

opinationem suam commendet nescio an nemo afferre possit. 

Tantum vero abest, ut Horatio simultas quaedam cum Floro 

intercesserit, ut de eo nihil omniDO aliud coguitum habeamus, 

nisi quod eum inter Horatii familiares fuisse scimus. Qaod 

Horatius ad eum duas epistulas, tertiam primi et secundam 

secundi libri, scripsit, in quibus de poeticis illius temporis 

studiis loquitur, facile coUigemus Florum fuisse inter Horatii 

familiares, quos ob ingenii doctrinaeque elegantiam magni 

aestimabat. Equidem vero admodum dubito, num Horatius tam 

ingenue quae de suae aetatis scriptoribus et poetis sentiebat 

cum eodem Floro commuDicaverit , qui ex Beckeri sententia 

Lucilium emeudavit et tam infeliciter antiquos poetas contra 

recentiores defendit, ut Horatius ipse eum acerbissime corriperet. 

Duentzerus censet verba „grammaticorum equitum doo- 
tissimus" esse cum irrisione quadam dicta de puero, ut sint „d©r 
Herr Ritter und Kritiker". Quamquam haec explicatio primo 
aspectu habere videtur, quo se commendet, tamcD non diii in 
ea manebimus. Nam praeterquam quod dos „puerum", non 
„puer*', legendum esse persuasum habemus, doctus ille vir 
praetermisit, quod non „doctissimo", sed „doctissimus" scriptum 
est. Si quis autem superlativum cum pronomiDe „qui" con- 
iuDgendum esse dixerit, hac in re nemiuem non offensurum 
esse iudico. 

Alii „grammaticorum equitum doctissimus" ad L. Orbi- 
lium, quem paulo ante minime lenem et subtilem auctor horum 

yersuui& dixit, referenda esse censent. Quod suam sententiam 
ita confirmare conantur, ut Suetonii locum qui exstat in libello 
de illustr. gramm. c. 9: „Orbilius Pupillus Beneventanus, morte 
parentum una atque eadem die inimicorum dolo interemptorum 
destitutus, primo apparituram magistratibus fecit; deinde in 
Macedonia comiculo, mox equo meruit, functusque militia studia 
repetit, quae iam inde a puero non leviter attigerat" afferant 
et Orbilium hic a poeta lepide et iocose „grammaticorum 
equitum doctissimum" appellatum esse contendant, iis assentiri 
non possum ea de causa, quod verba quae praecedunt „ut 

esset fastidia nostra" ad puerum nuUo modo referri 

possunt. Quae cum ita sint, nemo non videt verba „gram- 
maticorum equitum doctissimus" nimis remota esse, quam ut 
ad Orbilium spectare possint. 

Snnt etiam qui Maecenatem hic taxari ideoque propter ipsum 
hoc caput postea resectum esse autument. Plane vero absurdum 
esse putare quicquam in his versibus dici, quod magisin Maecena- 
tem quam in quemvis alium equitem conveniat, quis negabit? 

Nec magis assentimur sententiae eorum, qui Decimum 
Laberium, mimographum illustrem, hic significatum esse censent. 
Qua de causa hoc statuant, non perspicio. Nihil plane est, 
our coUigamus hunc grammaticorum equitum doctissimum esse 
Laberium. An quis putabit Decimum Laberium, quem equitem 
Itomanum fuisse constat, hic a poeta iocose equitum grammati- 
corum doctissimum esse appellatum, quod ille in scenam 
prodiit^), quamquam mos erat, ut, quicumque publice mimi 
personam gessisset, ordine equestri moveretur? Suspicor hunc 
temere arreptum esse ex ipsius satirae versu sexto, ubi poeta 
ndgat sibi Laberii mimos placere eisdem vitiis laborantes, 
propter quae Lucilii versibus venustatem adimi putat, et Luci- 
lium cum illo his versibus in comparationem vocat: 

„At idem quod sale multo 
Urbem defricuit, charta laudatur eadem. 
Nec tamen hoc tribuens dederim quoque cetera: nam sic 
Et Laberi mimos ut pulchra poemata mirer." 



1) Macrob. Satum. II 7 : D. Laberium, asperae libertatis equitem 

Bomanum, Caesar quingentis milibus invitayit, ut prodiret in scaenam 

et ipse ageret mimos quos scriptitabat. 

3 

Kirchnerus autem haec verba „grammaticorum equi- 
tum doctissimus^, cum ad illum grammaticum, qui servorum 
modo castigatus est, ut discipulis scientiam litterarum in- 
culcaret, nullo modo referri posse censeat, ad neminem nisi 
Oatonem apte revocari posse ratus est, quamvis in verborum 
compositione aliquid o£fensionis et asperitatem quandam esse 
concederet. Idem tamen, cum diceret incertum esse, an Gato 
propter paupertatem equestri ordini non adscriptus fuerit, 
locum nulla re nisi coniectura proposita sanari posse ratus 
pro „equitum" scribendum esse „equidem" statuit. Tam libi- 
dinose suo arbitrio agere cum tradita lectione mihi nihil aliud 
esse videtnr nisi doctrinam in re absurda perdere. Quae con. 
iectura quam infirmis nitatur fundamentis, nemo negabit, nisi 
forte aut praeiudicata opinione ductus aut nimio ardore novas 
res in medium proferendi abreptus futilibus inventis delectatur. 

Alii, utHitzigius et Apitzius, eam viam ingressi sunt, 
ut versum illum octavum spurium et delendum esse iudicarent. 
Atque Apitzius hahc sententiam ita commendare studuit, ut 
censeret haec verba „grammaticorum equitum doctissimus" ad 
Gatonem accuratius describendum ab homine quodam nasuto 
primitus in margine annotata et postea copula „ut redeam 
illuc" adsuta in ipsam satiram praepostere inculcata esse. 
Hlum autem hominem suam doctrinam ex Suetonio petiisse, 
ubi Valerius Cato Bibaculo auctore „summus grammaticus 
optimusque poeta" vocatus est. 

Equidem illum litteratorem, qui hic „grammaticorum equi- 
tum doctissimus" appellatur, exilio afficere nolim, sed puto haec 
verba ad Gatonem, Lucilii defensorem, referenda esse. Et si quis 
accuratius inspexerit, verba ad Gatonem relata, quamquam ad- 
modum remota esse et nimis claudicare videntur, optimuD» 
sensum exhibere concedet. 

Gatonem grammaticum magna scientia et auctoritate 
praeter ceteros floruisse supra satis exposui. Quod autem 
nonnuUi opponunt Gatonem iam iuvenem tam pauperem fuisse, 
ut equitum ordini adscribi non posset, LucianusMuellerus 
contra haec argumenta adnotat aut Gatonis patrem equitem 
fuisse aut ipsum, qui multos nobiles discipulos docebat et, 
priusquam in pauperiem venit, Tusculi villam habebat. Quam- 

qaam nobis nihil traditam est, qaod hoc ipsam testetar 
Catonem eqaitem faisse, nihil est quod impediat, qaominas 
stataamus Catonem eqaestri loco natam esse. Inter gram- 
maticos tum non paaci eqaites erant iiqae Catonis fere 
aeqaales, at Saetonias in libello de illastr. gramm. c. 2. testa- 
tur: „instraxerant aaxerantqae ab omni parte grammaticam 
L. Aelius Lanuvinus generque Aelii Servius Clodias, uterque 
eques Romanas multique ac varii et in doctrina et in repablica 
usus" et deinde „posthac magis ac magis et gratia et cura 
artis increvit, ut ne clarissimi quidem viri abstinuerint, quo- 
minus et ipsi aliquid de ea scriberent". Atque illa Catonis 
aetate, qua Graecorum artes ac litterae a principibus omnibus 
civitatis Romanae viris cupide amari et studiose tractari coeptae 
sunt, equites imprimis has avidissime arripuisse et putatos esse 
homines litteris instructos et artis peritos ex multis Horatii 
locis ^) satis perspicue intellegitur ; non uno loco Horatias 
equites indoctae plebeculae opponit atque iterum et iteruin dicit 
se prae horum prudentium virorum laude imperitae multitudinis 
vitaperationem spernere. 

§ 20. Supersunt autem verba exordii postrema „ut redeam 
illuc". Fere omnes, qui de hoc prooemio disputaverunt, re- 
secuerunt haec „ut redeam illuc" rati non ab ipso exordii 
auctore scripta, sed a quodam homine, ut efficeretur nexus, 
adsuta esse. Equidem his viris astipulor, quamquam non ignoro 
Horatium saepe tam abruptas transgressiones fecisse. Nam 
quoquo te verteris, ut sanam sententiam ex his verbis elicias, 
non tamen alium sensum inde extorquebis nisi eum, qui Horatii 
esse non possit. Quo enim referenda est haec relativa enun- 
tiatio ? Multi respondeut referri ad locum de Lucilio mendoso. 
Sed hac ratione vereor ne dubitationes non remotae sint. 
Horatium enim nuUo modo ad id, quod in exordio proposuerat, 
redire et interpositis verbis „ut redeam illuc" sermonem ad 
aliud transferri atque in exordio expositum est dilucide ex- 
pedivisse mihi videor. Poetam vero ineptissima illa formula 
usum esse, ut diversas sententias conglutinaret, mihi persuaderi 
non potest. Quae cum ita sint, clausulae verba „ut redeam 



1) cf. sat. I 10, 76, epist. H 1, 185 A. P. 113 et 248 sqq. 

illuc" ab Horatio non profecta esse incurrit tamquam in oculos. 
Sed fortasse quispiam dixerit verba ad Horatii in quarta 
satira de Lucilio factum iudicium, non ad antecedentes versus 
spectare. Ille sciat se ipsum maximum argumentum attulisse 
unde appareat haec ipsa verba una cum toto initio ab Horatio 
non confecta esse. Quem octo versibus praemissis hac copula 
adhibita lectorem ad ea, quae in quarta satira dixerat, reducere 
voluisse nemini puto non improbabile erit, qui aliquem harum 
rerum gustum habet. 

Quod vero nonnulli haec „ut redeam illuc" ea ratione 
tueri conantur, ut alios locos afferant, quibus Horatius simili- 
bus formi^lis optime digressionem finire videatur, ut in libri I 
sat. I V. 108 „illuc unde abii redeo" et in eiusdem libri sat. VII 
V. 9 „ad Regem redeo" aut sat. VI 45 „ad me redeo" aut 
sat. m 38 „illuc praevertamur**, hoc nihil ad nostram rem refert, 
quod verba non per se spectata reprehendenda sunt, sed hoc 
loco posita non habent quorsum commode referantur. 

§ 21. Nec particula „nempe" congruit cum hoc prooemio. 
Refertur „nempe" ubique ad antecedens quid sive expressum 
sive cogitatione supplendum et est fere confirmantis aut ex- 
plicantis. Ac si quis hunc locum accuratius inspexerit , in- 
telleget poetam verbis „nempe incomposito dixi pede currere 
versus Lucili" profiteri sese nuper dixisse Lucilii versus esse 
incompositos et perstare in hac sententia. Ista verba ad 
satiram. quartam respicere viderunt iam scholiastae. Pseudacro 
enim : „Nempe, inquit, aut confirmantis aut interrogantis i. e. 
certe confiteor me dixisse, quod asperos et incompositos versus 
fecisset Lucilius; respondet enim his, a quibus culpatus erat, 
quod Lucilii versus damnasset in satira: „Eupolis atque 
Cratinus", et dicit se non poetam increpasse, sed versus". Ac 
Porphyrio verba sic explicat: „Respondet iis, a quibus incul- 
patus erat, quod Lucilii versus damnasset in ea satira, quam 
supra habuit, quae sic incipit: Eupolis atque Cratinus 
Aristophanesque poetae." Tertius accedit commentator Cru- 
quianus, apud quem haec sunt : „nempe concedentis est, quasi 
diceret: fateor me dixisse, quod asperos Lucilius et incom- 
positos versus scripserit:" Omnia igitur, quae iUis verbis „ut 
redeam illuc" exprimuntur, in hoc „nempe" inesse neque 

quicquam aptius et melius ab Horatio dici potuisse apparet. 
Quomodo vero hoc, quod ad „nempe" supplendum est, cum 
sententia, quae in exordio exposita, est ita coniungi possit, ut 
continuatio quaedam efficiatur, equidem non intellego. 

Neque in eo offendendum est, quod poeta legentes voca- 
bulo „nempe" in vestibulo huius satirae posito statim in medias 
res rapit. „Nempe" contra solere coUocari ab initio orationis 
atque multum venustatis in hoc praefracto exordio inesse vidit 
iam Lambinus, qui non modo in hac abrupta breviloquentia 
non haesitabat, sed etiam talia principia planis adeo integris- 
que anteferebat, „quod quaedam relinquantur auditori seulectori 
potius subintellegenda, quae subintellegantur concinnius quam 
a poeta exprimerentur^. Atque Persii temporibus in satirae 
principio illud „nempe" fuisse docet tertia eius satira, ubi ab 
eodem audaci illo et miro „nempe" initium fit. Persium enim, 
cuius carmina studia redolere Horatiana inter omnes constat, 
ita satiram non incohaturum fuisse, nisi Horatium imitatus 
esset, exploratum habemus. 

§ 22. Quibus omnibus expositis postremo sponte appari- 
turum esse speramus, quid de fide et auctoritate huius exordii 
existimandum sit. Quos octo versus neque partem decimae 
satirae fuisse neque omnino ab Horatio profectos esse argu- 
mentis satis firmis comprobasse nobis videmur. 

Bestat, ut indagemus, quis et cuius aetatis horum versuum 
auctor fuerit. Quamquam enim hanc quaestionem ab instituto 
nostro alienam esse haud ignoro, tamen prorsus eam neg- 
legere sine argumentationis detrimento non possum. 

Atque Orellio videbantur versus „Frontonis circiter 
tempore, quo controversia, utrum praeferendi essent scriptores 
Augusti aetatem praegressi, an qui sub Augusto scripserunt, 
inter antiquarios et recentiorum scriptorum admiratores quam 
maxime agitabatur, compositi ab homine otioso, qui animi 
causa tentaturus erat, quo modo exordium qualecumque aptari 
posset sermoni utique abruptiori . . . ." Nescio an Orellius 
hanc sententiam proposuerit, cum offenderet in „exhortatus" 
quod passivo sensu adhibitum non ignorabat ab Horatii ingenio 
et aetate plane abhorrere, sed cum usu secundi p. Chr. n. 
saeculi bene convenire. Quod vero verbum „hortatus" non 

passive accipiendum esse satis supra exposui. Quo argumento 
adempto Orellii sententia nihil habet quo fulciatur. Concerta- 
tionem enim illam iam Sullae temporibus exarsisse eamque 
paulatim Augusti aetate tam vehementem factam esse, ut 
duae quasi scholae exsisterent, quarum altera nihil nisi veteres 
Latii poetas praedicabat, altera Graecis litteris unice favens 
recentis poesis elegantiam cupide sectabatur, nemini opinor, qui 
litterarum illius temporis peritus est, ignotum erit. 

Nec magis probo sententiam 0. Kellerii), qui versus 
ad scriptorem quendam refert, qui multis annis post Horatium 
Ausonii fere temporibus floruerit. Mihi quidem videntur illi 
versus aetate Catonis aut non multo post eius obitum con- 
scripti esse, quo tempore Catonem castigandis Lucilii versibus 
minus elegantibus operam impendere aut impendisse, qui in 
liberalium artium studiis versabantur, satis sciebant. 

Quod deinde ad illam quaestionem attinet, quis ille versi- 
ficator fuerit, plerique viri docti, qui de hoc exordio disputa- 
verunt, censuerunt versus a poeta aliquo ad fraudem facien- 
dam esse compositos. Equidem his non assentior. Sed quam- 
quam concedo causas et opportunitates Horatii, principis fidi- 
cenis lyrae Romanae, per adulterinos versus corrumpendi fuisse 
plures quam cuiusdam alterius poetae, tamen pemego hos 
versus in fraudatoris cuiusdam quasi officina fictos esse. Liter- 
polatorem enim quendam hoc prooemium cum satira tam male 
copulavisse non est probabile. Quod autem multi illum satis 
stolidum, qui in particula „nempe" ab initio coUocata offendebat, 
hos versus composuisse contendunt, non intelligi potest, quo- 
modo ille ineptus vir hos neutiquam malos versus facere 
potuerit. Qua in re non assentior Lambino, qui hos versus 
ab aliquo semidocto nebulone adiectos esse censet. Quasi 
vero hic doctrinam suam congestis his verbis prae se ferre 
voluerit! Equidem contra agnosco ex hoc exordio scriptoris 
aliqua humanitate imbuti venam, qui ad versus faciendos satis 
praeditus erat *). 



1) Epilegomena zu Horaz, p. 504 sq. 

2) Idem fere sensit Nipperdeius, qui drxit hos versus certe 
hominem ostendere in litteris non vulgaribus versatiun. 

lisdem fortasse aut similibus argumentis usi nonnulli viri 
docti scriptoribus satis notis hos versus attribuerunt. Quattuor 
sententiae, quantum scio, de auctore huius exordii sunt pro- 
latae: Kirchnerus Furio Bibaculo, Ritterus Orbilio PupiUo» 
Fr. C. Hermannus Fannio, Sengerus Kemmio Palaemoni versus 
vindicant. 

Ac R i 1 1 e r u m opinione labi ultro appariturum esse 
spero. Postquam illum asperum et ineptum hominem, „qui 
multum puerumst loris et funibus udis exhortatus", Orbilium 
esse intellegendum exponere conati sumus, fieri non potest, ut 
idem auctor horum versuum fuerit. 

Hermannus^) Fannio hos versus tribuit. IUud enim 
tenens hos octo versus esse exordium satirae adversus 
Horatium scriptae concludit auctorem esse Fannium, arrogan- 
tem illum malignumque Horatii censorem, quem satiras scri- 
psisse Horatiani scholiastae tradiderunt. Eiusmodi rationibus 
merito obstupescimus. Nam praeterquam, quod hoc exordium 
in Horatium missum esse non potest, omnia argumenta, quae 
Hermannus aiiert, ut illum certe mediocris ingenii poetam 
hos versus composuisse probet, mihi tantopere quaesita esse 
videntur, ut de eis plura dicere nihil attineat. 

Sequitur, ut quam opinionem magna cum fiducia Kirch- 
nerus protulerit contemplemur. Qui confisus hoc exordium 
esse profectum ab aequali quodam et amico Catonis assignat 
versus Furio Bibaculo, qui consuetudine Valerii Catonis usus 
et ipse in Orbilium invectus sit. Et revera videtur aliquam 
veritatis speciem habere argumentatio Kirchneri, non inepta 
quidem illa per se et duobus locis accommodata, sed qua ipse 
supra modum abutitur. Quod Bibaculus Catonem „unicum 
magistrum", „summum grammaticum", „optimum poetam" 
appellat, his verbis haud dubie tanta pietas et veneratio signi- 
ficatur, ut eum Catonis amicum et discipulum fuisse iure 
conicias. Atque cum hac ratione egregie concordare videtur, 
quod apud Suetonium hic Bibaculi versus exstat „Orbilius 
ubinam est, litterarum oblivio?", unde Kirchneras concludit 
hunc Bibaculum omnino sua in Orbilium acerbitate excellentem 



1) Zeitschrift fiir das Gymnasialwesen 1868, p. 1 — 8. 

fuisse. Num aatem haec argumenta tantam vim habeant, ut 
inde coUigere possimus Bibaculum esse auctorem horum ad 
Lucilium spectantium versuum, equidem valde dubito : ca- 
vendum est, ne plus coUigas quam colligere licet. Omnem 
Kirchneri argumentationem ex uno Catonis nomine pendere 
accuratius inspicientem fugere non poterit. 

Eestat, ut examinemus sententiam, quam nuper Gre- 
gorius Sengerus^) exposuit. Qui censuit hos versus esse 
conscriptos a Remmio Palaemone, illo Quintiliani et Persii 
magistro, eumque hos versus fraudis causa scripsisse. Qdam 
sententiam argumentis ita probare conatus est, ut hunc Palae- 
monem et idoneum qui hanc interpolationem faceret fuisse 
doceret et recentiori disciplinae pariter atque Valerium Cato- 
nem addictum esse et in equites grammaticos vehementer 
invectum. Quod autem Remmius Palaemon Orbilium ludibrio 
haberet, hac re commodissime invidiosum aequalem Probum 
tangere et increpare voluisse. Sed num haec omnia recte 
disputata sint, dubium mihi esse videtur. Quamquam 
Q. Remmium Palaemonem principem primi p. Chr. n. saeculi 
grammaticum in schola carmina Horatii praelegisse inde 
conicio, quod, qui apud ipsum grammaticae studuerat, Persius 
poeta Horatium maxime imitatus est, et ipsum Remmium 
etiam aemulatum esse in re metrica Horatium fortasse coUigere 
licebit e Suetonii verbis: „scripsit vero variis nec vulgaribus 
metris", tamen hanc Sengeri suspicionem nimis audacem 
esse opinor, quod neque probabile est Palaemonem versus 
fraudis causa composuisse neque apparet hic tecte Probum 
carptum esse. 

Diversis igitur criticorum de auctore horum versuum 
iudiciis examinatis apparet nulli adhuc contigisse, ut demon- 
straret, quisnam hoc exordium confecerit. Et equidem fateor 
me frustra conatum esse nodum solvere. Obscurum adhuc 
est semperque opinor obscurum manebit, quisnam scriptor 
horum versuum fuerit. 

§ 23. Sed tamen non nihil scimus. Hos versus ab aliquo 
Catonis aequali, qui pariter atque Horatius durae illi et rudi 



1) Kommentar zu einigen streitigen Horazstellen, Warschau 1895. 

veterum poetarum imprimisqne Lucilii scribendi rationi in- 
festus erat, conscriptos, sed non ad hanc ipsam Horatii satiram 
ampli£candam et adulterandam hic positos esse ex eis, quae 
supra exposui, elucet. Quibus constitutis sequitur, ut versus ab 
alio homine aliunde huc translati sint. Suspicor hanc interpola- 
tionem esse ortam in scholis grammaticorum veterum ex eis, 
quae Horatio legendo applicatae fuerunt, artis poeticae exer- 
citationibus. His in scholis hi versus non mala fraude incul- 
cati, sed a magistro ex longiore carmine a poeta Horatii fere 
aequali composito desumpti et illustrandi vel comparandi causa 
discipulis propositi, primo in margine adscripti sunt, deinde 
sensim, ut fit, in ipsam satiram per imprudentiam librariorum 
irrepserunt et Horatianis interspersi tandem pro Horatianis 
venditi et aestimati sunt. Multa huius generis exempla exstant, 
quibus librarios de proprio poetae consilio aut universa carminis 
cuiusdam indole parum sollicitos versus, qui eis artiorem 
quandam cognationem cum argumento carminis habere vide- 
bantur, sine uUa ratione in carmen recepisse et in exemplaria 
transscripsisse apparet. Itaque etiam factum est, ut hoc pro- 
oemium non in omnes Horatii codices transierit, sed in aliis 
exstet, in aliis omissum sit. Verba autem „ut redeam illuc" 
censeo esse interposita a quodam homine, ut prooemium cum 
satira consarcinaretur ; neque tamen magnopere refragabor, si 
quis Nipperdeium secutus haec quoque verba auctori octo 
versuum attribuet illumque hac formula usum post digressionem 
ad rem propositam rediisse opinabitur. 

Quibus omnibus expositis apparet sententiam L. Muelleri, 
qui totum locum ab Horatio scriptum, sed in altera editione 
reiectum arbitratur, reprobandam esse. 



IIL 

§ 24. Quo firmissimo everso secundarum curarum fun- 
damento tertium L. Muelleri argumentum, quale sit, exami- 
nemus. Ac doctus ille vir censet versus 81 — 90 eiusdem 
satirae, quibus Horatius splendidam fautorum coronam enumerat, 
in secunda demum recensione esse insertos. Quam sententiam 
ita confirmare studet, ut dicat eodem modo, quo Horatius 

versus illos, quibas Catonis mentionem fecerat, postea reciderit, 
poetam secunda facta recensione versus 81 — 90 adiecisse, ut 
ostenderet poemata sua a viris et animi candore conspicuis et 
artium litterammq[ue scientia praestantissimis probari. Hora- 
tium enim annis 38 usque ad 36, quibus rerum civilium facies 
erat tristissima, alios amicos atque eos, qui necessitudine cum 
Maecenate coniuncti erant, sibi asciscere non potuisse et annis 
demum 35 — 32, quibus arma togae cesserunt, novis amicitiis 
indulsisse. 

Fateor mihi hanc argumentaticmem nimis incertam esse 
videri. Nihil est, quod nos putare vetet Horatium eodem 
tempore, quo ceteras satirae partes scripsit, in horum fautorum 
et amicorum existimationem et familiaritatem venisse. Equidem 
omnino non intellego, quare illi versus non eodem iure quo 
ceteri huius satirae versus in primae recensionis contextu 
locum habuerint. An non perspicuum est Horatium, ut ab 
adversariorum importunitate se defenderet, auctoritatem illorum 
nobilium virorum adhibuisse, quorum gratiam sibi conciliaverat ? 
Nonne licuit ut inimicos et obtrectatores , ita amicos et 
patronos produoere? 

Horatium quidem in multorum inimicitiam et malevolen- 
tiam incurrisse inter omnes constat. Acerbitas enim carminum 
et aucta in dies Maecenatis aliorumque civitatis principum 
virorum gratia non poterant, quin multorum ei odium aflferrent 
et invidiam commoverent. Alii enim, qui ab Horatio se notatos 
videbant, eum ut morum magistrum oderant et contumeliosum 
poetam iudicabant; alii ei felicitatem illam, qua in magnorum 
viorum favorem se insinuaverat, praesertim cum ipsi quoque 
operam arti poeticae navarent in eaque sibi aliquid valere 
viderentur, invidebant et maiorum ignobilitatem et ambitionem 
exprobrabant ; alii, qui partes antiquorum poetarum sequebantur, 
moleste ferebant severum eius de poetis vetustioribus imprimis- 
que de Lucilio iudicium adversabanturque recentioris discipli- 
nae studiis, quibus Horatius una cum Vario, Vergilio, aliis 
deditus erat. 

Omnium horum inimicorum iudicii iniquitatem Horatium 
multa cum vehementia reprobasse notum est. Imprimis vero 
eorum adversariorum obtrectatione, qui nihil nisi veteres Latii 

poetas praedicabant recentiorumque poetarum opera minoris 
ducebant, Horatium, qui novae scholae clarissimus erat poeta, 
magnopere exacerbatum fuisse ex rei ipsa natura elucet. De 
his inscitis pariter atque iniustis indignatus iudiciis scripsit 
Horatius quartam satiram, in qua istis calumniatoribus, quid- 
quid in Lucilio vitiosum et reprehensioni obnoxium esse 
putabat, ante oculos proponebat suorumque carminum rationem 
et consilium exponebat. 

lam cum sive suapte ductus voluntate sive amicorum 
monitionibus impulsus constituisset quas adhuc composuerat et 
per satis longum temporis spatium in scriniis presserat satiras 
in unum volumen coUectas publici iuris facere, sui defendendi 
causa decimam satiram confecit. Haec satira ut est ultima 
omnium satirarum priori libro quasi epilogus addita, ita dici 
haberique potest liberrima apologia studiorum poeticorum, in 
quae adhuc incubuerat. Itaque hac in satira, non quo meritae 
veterum poetarum laudi quidquam detrahat, sed ut cultius 
suum iudicium ab obtrectatorum reprehensionibus defendat, 
Horatius istis iudicibus, qui Lucilii virtutes praeter moduin 
extoUebant, summatim respondet eosque ob nimium vetustatis 
studium acerbe exagitat. Nihil se moveri ait istorum hominum 
iudiciis et vellicationibus ; vulgi malignas cavillationes se ne 
flocci quidem habere neque sua magni interesse populi laudes 
sibi vindicare. Ut multorum imperitorum invidiam et odium, 
ita se optimi cuiusque existimationem et favorem sibi concilia- 
visse et horum prudentium laudem ineptae multitudinis vitu- 
perationi longe praeferre. Atque ut ostendat magnos et in 
civitate potentes homines iisdem atque se legibus poemata 
iudicare et a suis partibus stare simulque ut aequalium in 
aestimandis poetis stuporem eorundemque in contemnendis 
ipsius satiris iniquitatem et stultitiam tecte perstringat, Hora- 
tius versu 81 ita inflectit sermonem, ut ad viros nobiles et 
idoneos carminum iudices transeat doctosque fautores et amicos 
producat. Si poemata sua a viris humanitate politis, ut 
Plotio, Vario, Maecenate, Vergilio, Valgio, Octavio, Fusco, 
Viscis probentur, impense se gavisurum esse profitetur et 
operam tantum daturum , ut sua carmina amicis Pollioni, 
Messalae, Bibulo, Servio, Furno arrideant. Quorum nobilium 

et studiorum elegantium laude conspicuorum virorum applausum 
si consecutus fuerit, satis superque sibi satisfactum esse. 

Quem sententiarum conexum postquam accuratius con- 
sideravimus, apparet hos versus cum ceteris satis arte cohae- 
rere, ut uno tenore scripti esse possint. Nihil contra aptius, 
ut poesin suam tueretur, mea quidem sententia Horatius facere 
potuit, quam ut virorum clarorum, qui ipsius opera probarent, 
nomina produceret. 

Suspicor L. Muellerum, ut suam sententiam proponeret, 
commotum esse ea de re, quod Horatius in extremo iterum 
ad malevolos carminum suorum obtrectatores redit. Quamquam 
in hac re minime oflfendendum est. Quis est quin ignoret Horatii 
egregiam inveniendi exitus artem, qua satiris et epistulis 
inexspectato quodam ioco finem saepe imponit legentiumqu^ 
animos grata afficit hilaritate ! Et sane quibus votis Horatius 
hic omne acerbitatis virus evomens nobile par fratrum Deme- 
trium et Tigellium prosequitur, cum epilogi natura optime 
congruit. Cum igitur poeta praecendentibus versibus amicos 
enumeraverit eorumque in gratia sese libenter acquiescere 
dixerit, faceto utique et lepido more orationem praecidens 
obtrectatores iubet abire in malam rem et hortatur puerum, 
ut „haec" i. e. hanc valedictionem, ut ita dicam, libello cito 
subscribat, ut adversarii cognoscant, quam non moveatur 
eorum clamore. 

Nihil igitur est, cur versus 81 — 90, qui neque ipsi diffi- 
cultatem uUam praebent nec male turbare conexum sententi- 
arum videntur, in editione priore omissos et a retractante 
poeta additos esse suspicemur. Immo, cum de amicis et 
fautoribus Horatius in hac satira omnino non dixerit, vel eo 
non nihil effici crediderim contra retractatiftnis suspicionem, 
quod versibus illis omissis miraremur Horatium amicorum 
mentionem non fecisse. Neque vero quidquam ad secundarum 
curarum opinionem stabiliendam eo affertur, quod versus 81 — 80 
L. Muellero ad sententiam complendam non necessarii esse 
videntur. Quid? si omnes digressiones , quas Horatius ut 
exornaret carmina consulto ac prudenter inseruit, propterea quod 
facile eas omittere poterat, secundis curis additas esse 
suspicemur! Si quae ad carminis huius vel illius consilium 

necessaria non sunt, aut recidere aut altera recensione illata 
esse opinari velis, facile digressiones persaepe potes exstinguere 
sine uUo quidem sententiarum detrimento, sed non sine magno 
poematis damno, cuius bona pars venustatis in episodiis posita 
est. Poetam autem post hanc interiectam digressionem neque 
inepte neque temere additis versibus 91 et 92 ad inimicos 
recurrere finem simul huic satirae impositurum, ipsum 
Muellerum quoque concedere arbitror. 

§ 25. Atque haec quidem hactenus. Reliquum est, ut 
summam faciamus eorum, quae uberius exposuimus. Videmur 
autem nobis argumentis probabilibus demonstrasse , neque 
tertiae satirae inesse neque decimae primi libri, quae a primi- 
genia forma satirarum abhorreant et retractationis demum 
occasione inserta sint, immo illa, quae L. Muellerus tractat, 
aut numquam coniuncta fuisse cum Horatianis carminibus aut 
statim ab initio faisse coniuncta. Quod si recte ita iudicamus, 
multum lucramur: nam omnes de temporibus inquisitiones 
vanae essent, si illa Luciani Muelleri sententia staret. Multis 
enim locis dubitaremus, de quo tempore cogitahdum esset. 
Has dubitationes remotas esse confido. 



Vita. 

Natus sum Fridericus Henricus Maximilianus Mueller 
a. d. XI. Kal. August. anni MDCCCLXXV Servestae, in urbe 
ducatus Anhaltini, patre Friderico, matre Emilia e gente Kula, 
quos adhuc superstites pio gratoque animo veneror. Fidei 
addictus sum evangelicae. 

Primis litterarum elementis imbutus anno 1885 adire 
institui gymnasium urbis nostrae, quod appellatur Francisceum, 
cuius cum multi et boni praeceptores tum illustrissimus 
rector Theophilus Stier summum mihi amorem excitaverunt 
discendi atque docendi litteras antiquas et historicas. Ma- 
turitatis testimonium vere anni 1894 adeptus, ut studiis 
maxime philologicis et historicis me darem, Heidelbergam me 
contuli, ubi civibus universitatis Ruperto - Carolae rite ad- 
scriptus sum. Hic per unum semestre docuerunt me viri 
doctissimi Brandt, Erdmannsdorffer , Koch, Rohde, Thode 
Uhlig, Wunderlich. Tum in litterarum universitate Halensi 
per tria semestria commoratus audivi vv. cU. Brode, Burdach 
Diehl , Dittenberger , Droysen , Haym , Ihm , Maurenbrecher 
Meier, Ed. Meyer, Schultze, Stammler, Strauch, Wissowa 
Deinde me contuli Gottingam, ubi per bis sex menses scholis vv 
cU, Heyne, Kehr, Krauske, Lehmann, Leo, Roethe, Schulten 
Schulze, V. Wilamowitz interfui. Denique lenam petivi 
maxime his viris doctissimis usus magistris: Dinger, Ehr- 
hardt, Eucken, Gelzer, Goetz, Hilgenfeld, Hirzel, Lorenz, 

St. Stoy. Proseminarii philologici sodalis per tres, semi- 
narii per quattaor semestria quod fui, eximiae debeo humani- 
tati vv. cll. Brandt, Gelzer, Goetz, Hirzel, Leo, v. Wilamo- 
witz, Wissowa, Per quinquies sex menses seminarii bistorici 
exercitationibus , quas Krauske, Lorenz, Stoy moderabantur, 
interfui. 

Quibus omnibus viris nec minus illis, qui antea in gymnasio 
litteris me instituerunt, gratias ago quam maximas semperque 
gratiam habebo. 

